text:
Banyakubahwa Bepiskopi,
Banyakubahwa Bepisikopi, bayobozi b’andi madini muri hano,
Nyakubahwa Guverineri w’Intara y’Amajyepfo,
Basaserdoti, Bihayimana,
Bakristu ba Diyosezi ya Gikongoro,
Nshuti za Kiliziya Gatolika mu Rwanda,
Namwe muryango Musenyeri Misago Agostini yavukagamo, n’inshuti ze bwite.
Mfashe ijambo mu izina rya bagenzi banjye bari hano, ariko no mu izina ry’abandi Bepiskopi bagize iyi Kiliziya y’Ibiyaga bigari batashoboye kuba hano hamwe natwe. Kuko Musenyeri Misago Agostini yari uwa twese.
Ndagira ngo nsezere kuri Musenyeri Agustini MISAGO utuvuyemo ku buryo butunguranye. Nubwo hari ibimenyetso byarangaga ubunanirwe bw’umubiri, ariko ubwenge n’ubushishozi yari afite ntibyatumaga twakeka ko ejo, ejobundi yatuvamo atya.
Musenyeri Agustini MISAGO, agiye twari tukimukeneye, yari umuhanga n’umushakashatsi twifashishaga muri byinshi mu rwego rwa Kiliziya mu Rwanda no mu karere, dore ko yari na Perezida wungirije muri ACEAC (Urugaga rw’Abepiskopi Gatolika bo muri Afrika yo hagati yahuzaga u Rwanda, u Burundi na Repebulika iharanira Demokarasi ya Congo).
Muri iri huriro yagiye ahagaragaza ibitekerezo byinshi, byiza kandi byubaka Kiliziya n’Ibihugu biyigize. Musenyeri Agustini MISAGO yari intaripfana, ubushakashatsi bwe bwajyanaga no gusoma, kuvuga yungurana inama. Kandi n’ubu koko hari ibyo adusigiye twagenderaho.
Muri Kiliziya yacu mu Rwanda, mu butaripfana bwe yatwunguraga inama bigatinda, nta gitekerezo cyangwa umugambi yemeraga ko gitambuka kidasuzumwe bihagije. Kandi yamenyaga koroshya kandi akigiramo ububasha bwo kwicisha bugufi mu kwakira ibitekerezo by’abandi. Yari umujyanama mwiza k’uwemeye gufata igihe cye akamwumva. Aha rero sinabura kubabwira ko muri Conférence Episcopale yacu hacitsemo icyuho Imana yonyine izagena uko igisana.
Ku rwego rw’iyi Diyosezi ya Gikongoro, reka mbanze nihanganishe abasaserdoti n’abakristu bari bamufiteho umushumba wahoraga ahangayikiye imibereho myiza y’abo aragiye.
Nyiricyubahiro Musenyeri Agustini MISAGO niwe watorewe na Nyirubutungane Papa Yohani Paulo wa II gushinga iyi Diyosezi ya Gikongoro. Byose byari ugutangira kandi mu bihe bitari byiza na gato, dore ko we byanamugizeho ingaruka zikomeye kandi zibabaje yaciyemo akazisohokamo agifite ububasha n’ubushake bwo gukora neza umurimo yatorewe. Koko rero, Musenyeri Agusitini MISAGO ntiyigeze acogora, ngo acike intege, ahubwo igihe cyose yaharaniye kunoza ukwemera kwe n’imyumvire, ari nako akomeza abakristu yarashinzwe.
Musenyeri Agusitini MISAGO uyu utuvuyemo yari Umwepiskopi wa Gikongoro ariko yari n’Umwepiskopi wa Kibeho. Nishimiye ko ashyinguwe ku birenge by’inteko ya Bikira Mariya, Umwamikazi wa Kibeho. Asanze uwo bari batuye baziranye.
Nyiricyubahiro Musenyeri Agustini MISAGO koko yakurikiranye ibya Kibeho ari umuyobozi wa Seminari Nkuru ya Nyakibanda, abikorana umuhati, ubwitange, ubuhanga bimurikiwe n’ukwemera n’amabwiriza ya Kiliziya, maze adusobanurira Kibeho, arayitunganya, ayiha umurongo aho abereye Umwepiskopi wayo kandi no ku nkongoro y’ububabare bwahanuwe i Kibaho nawe nawe yanyoyeho. Ntawashidikanya ko atariho yakuye imbaraga z’ubwitange n’urukundo rwa Kiliziya twamubonanye muri iyi myaka ye ya nyuma.
Musenyeri Agustini MISAGO adusigiye inyandiko nziza kubya Kibeho itari yigera ishyikirwa ku bandi bose bayanditseho. Kwibuka Musenyeri MISAGO rero bizajya biba no kwibuka uruhare rukomeye yagize mu gutunganya, mu kuboneza no kumvikanisha neza iby’ibonekerwa rya Bikira Mariya i Kibeho.
Basaserdoti namwe bakristu ba Diyosezi ya Gikongoro Musenyeri Agustini MISAGO nubwo abakuwemo, ariko ntabambuwe azahora ari Umushumba wa mbere washinze iyi Diyosezi ya Gikongoro. Kandi inama ze n’urugero rwo kwihangana mu bigeragezo bizahore hafi mukumwibuka no kumusaba ngo abasabire ku Mana.
Sinarangiza iri jambo ntashimiye n’abayobozi b’ayandi matorero ya gikristu yadutabaye, ndashimira kandi abantu benshi batandukanye bagiye bangezaho ubutumwa bwo kwifatana na Kiliziya Gatolika mu Rwanda itakaje umwe mu bashumba bayo. Ubwo ndumva ariko zazaga no ku Gikongoro no ku bandi Bepiskopi, ubutumwa bwari bwinshi kandi bwiza. Igisubizo nabahaga kandi namwe mwese muri hano nabaha; nitumusabire ngo Imana imuhe iruhuko ridashira. Kandi Bikira Mariya Umwamikazi wa Kibeho amugeze kuri Nyagasani Yezu Kristu yizeye.
Nimugire amahoro.
Gikongoro, kuri 15 Werurwe 2012
Musenyeri Smaragde MBONYINTEGE
Umushumba wa Kabgayi n’Umukuru w’Inama
y’Abepiskopi Gatolika mu Rwanda.


c: text/html

text:
Seminari Nto yitiriwe Mutagatifu Dominiko Saviyo ya RWESERO ni ishuri ryigenga Diyosezi Gatolika ya Byumba irererwamo abitegura kuba abapadiri b'ejo hazaza. Seminari Nto ya RWESERO iherereye mu Ntara y′Amajyaruguru, AKarere ka GICUMBI, Umurenge wa BUKURE, Akagari ka RWESERO, Umudugudu wa GICACA, ku nkengero z′ikiyaga cya MUHAZI. RWESERO iri mu birometero umunani (8kms), uvuye ku muhanda wa kaburimbo, Kigali-Gatuna, CYAMUTARA hafi ya GASEKE werekeza i Muhura. Seminari Nto ya RWESERO ni ishuri rifite ibyiciro bibiri by′amashuri yisumbuye. Hari icyiciro rusange (Ordinary level ; Tronc commun) n′icyiciro gikuru (Advanced Level ; Cycle SupĂ©rieur) kigizwe n′amashami akurikira : MPG (Mathematics, Physics and Geography) ; PCM (Physics, Chemistry and Mathematics), MCB (Mathematics, Chemistry and Biology) na EFK (English, French and Kinyarwanda).
Seminari Nto ya RWESERO ni ishuri ryigwamo n′abana b′abakristu Gatolika baba barateguwe n′amaparuwasi bavukamo nyuma bagakora ibizamini bibategurira kwinjira mu Iseminari, ababitsinze kandi bujuje ibyo Seminari isaba bakinjizwa mu Seminari. Icy′ingenzi mubyo basabwa ni ukuba barahawe amasakarementu y′ibanze ariyo Batisimu, Ukaristiya n′Ugukomezwa.
Mu gutegurwa kw′abaseminari bato babifashwamo n′abapadiri bahawe ubutumwa b′uburezi mu Seminari bafatanyije n′abarimu batanga amasomo anyuranye, rimwe na rimwe n′abaseminari bakuru bari mu mwaka wo kwimenyereza (année de stage pastoral) bakabafasha gukura mu bwenge, mu buzima bw′imibanire myiza n′abandi, mu buzima bwa roho no mu buzima buzira umuze.
Seminari Nto ya RWESERO yagiye iyoborwa n′abapadiri batandukanye kuva mu ntangiriro zayo tariki ya 15 Nzeri 1956 kugeza ubu .
Seminari nto ya RWESERO ifite gahunda yo kwiteza imbere yihangira imishinga. Twavuga nka gahunda y′ubworozi bw′amatungo magufi n′amaremare, ubuhinzi... ibyo byose bifasha Seminari gutunga abana neza bakagira ubuzima buzira umuze, bakiga neza nta komyi.
Iyi gahunda y′iterambere ikeneye gushyigikirwa mu mpande zinyuranye, ngo ubushobozi bwo kwigira bwiyongere, dore ko n′amafaranga y′ishuri abana batanga adahagije. Urugo rw′Iseminari kandi rukeneye ibikorwa byo kwihaza bifatika ; nk′ubuhinzi bw′umuceri bwahozeho. Ni ngombwa kwita kuri gahunda yo gusana Seminari, tugendera ku gishushanyo-mbonera abasaleziyani bari bafite mu iyubaka ry′uru rugo bityo abaseminari bacu bakabasha kubaho mu mutekano, ikigo cyacu gifunze neza... Muri ibyo byose, abize mu Seminari n′inshuti z′iseminari tubizeyeho inkunga z′uburyo n′ibitekerezo zakomeza kudufasha mu kwiyubaka.
Murakagira Imana ! Duharanire kugira UBUMENYI, UBUZIMA BUZIRA UMUZE, N′UBUTUNGANE (SCIENCE, SANTE, SAINTETE).
SEDES SAPIENTIAE, ORA PRO NOBIS !!

robotstxt: allowed

filter: keep


text:
Gakenke : Inteko rusange y’urubyiruko yishimiye ibyo yagezeho mu mwaka wa 2011-2012
Mu nama y’inteko rusange yateranye kuwa 29/06/2012, urubyiruko rwishimiye ibyagezeho harimo guhugurwa mu kwihangira imirimo, guterwa inkunga no kubungabunga inkombe z’uruzi rwa Nyabarongo.
Umuhuzabikorwa w’Inama y’Igihugu y’urubyiruko mu karere ka Gakenke, Yamugeneye atangaza ko urubyiruko rugera kuri 300 rwabonye amahugurwa mu kwihangira imirimo, gukora imishinga no gucunga amakoperative mu mwaka wa 2011-2012.
Ariko, bamwe mu rubyiruko batabonye amahugurwa bakoze imishinga ibyara inyungu iza kwangwa n’ibigo by’imari na muri gahunda yo guhanga umurimo kubera ko nta bumenyi buhagije rubifitemo ; nk’uko byemezwa na Yamugeneye.
Yamugeneye yongeraho ko inama y’urubyiruko yateye inkunga ingana na miliyoni 6.5 amakoperative y’urubyiruko akora imirimo ijyanye n’ ubucuruzi, ubwubatsi n’ububaji. Mu batewe inkunga harimo n’abana barangije i Wawa mu myuga aho bahawe  amafaranga angana na miliyoni 1.5 yo kugura ibikoresho by’ibanze ngo batangire kwikorera.
Iyo nteko rusange yishimiye ko urubyiruko rwagize uruhare rwo kubungabunga ibidukikije rutera imigano ku ibitero 105 by’inkombe z’uruzi rwa Nyabarongo mu rwego rwo kururinda gukama bitewe n’ibitaka byagwamo kandi byaruhaye amafaranga.
Umuhuzabikorwa w’inama y’igihugu y’urubyiruko avuga ko n’ubwo bari bafite ubushake bwo kwesa umuhigo wo kubarura amakoperative y’urubyiruko abarizwa mu karere batawugezeho kubera amaikoro ndetse gutera inkunga abarokotse Jenoside yakorewe abatutsi kuko batanze 130.000 mu gihe bari bariyemeje gutanga inkunga ya 250.000.
Urubyiruko rwitabiriye iyo nama rwagaragaje ko rugifite ikibazo cy’amikoro n’ubushobozi mu kwihangira akazi. Aha, rwagiriwe inama yo guhera kuri dukeya bafite bakirinda gutegereza inkunga yanaza ikaza ari inyongera.


text:
Bamwe mu batuye mu Kagari ka Simbwa mu Murenge wa Kabarore mu Karere ka Gatsibo, baravuga ko babangamiwe n’amafaranga angana n’ibihumbi bitanu bacibwa iyo bapfushije umuntu.
Bavuga ko iyo bapfushije umuntu mbere yo ku mushyingura babanza kujya gusaba urwandiko rubemerera gushyingura bahabwa n’umuyobozi w’akagari rugurwa ibihumbi bitanu. Umuturage upfuye cyangwa upfushije ariko ari umucumbitsi muri ako kagari we ahabwa urwo rwandiko ariko akemererwa gushyingura ari uko yishyuye ibihumbi cumi na bitanu (15 000frws).
Bavuga ko iyo umuntu apfuye mu minsi y’ikiruhuko (week-end) bisaba gutegereza ko umunsi w’akazi kuko gitifu w’akagari icyangombwa agitangira mu biro by’akagari. Bamwe kugira ngo bagere ku kagari bagiye gufata icyangombwa, batanga amatike angana n’amafaranga 1400 kuko akagari ari kanini ku buryo hari abatuye kure y’ibiro byako.
Aba baturage bavuga ko babwirwa ko ayo mafaranga azagura irimbi mu gihe iryo bashyinguramo rizaba ryuzuye, ariko bakavuga ko ayo mafaranga acibwa uwo basuzuguye. Bavuga ko ikigaragaza ko ayo mafaranga aribwa n’abayobozi, ari uko nta nyemezabwishyu uyatanze ahabwa ndetse ngo nta na nimero ya konti bazi ishyirwaho ayo mafaranga.
Munyanziza Cypriane utuye mu mudugudu wa Ruhuha mu Kagari ka Simbwa aganira n’Izubarirashe.rw yagize ati, “Urebye biratugora cyane kubera ko harimo abantu batishoboye, abo rero iyo ubaciye ibyo bihumbi bitanu kuyabona biragorana umuntu akaba yamarana umurambo iminsi kugira ngo abaturanyi be babanze baterateranye amafaranga.”
Hakuzimana Leopord avuga ko amafaranga bacibwa, ayafata nk’amande acibwa uwapfushije ariko akaba ababazwa cyane no kuba ayo mafaranga bacibwa ntahantu hazwi abikwa. Hakuzimana agira ati, “Ayo mafaranga batubwira ngo azagura irimbi ntituzi ngo konti ashyirwaho ni iyihe, ntituzi uyicunga, ibyo ngibyo njye mbona bibangamye cyane kuko irimbi ryahoze ari isambu ya leta none bahisemo kuritwishyuza.”
Ubwo Ikinyamakuru Izuba Rirashe cyageraga muri aka Kagari ka Simbwa, cyasanze hari umubyeyi wabyaye umwana upfuye yohereza umurambo we asigara kwa muganga kuko atari ameze neza. Uwo mubyeyi yatubwiye ko urwo ruhinja ubuyobozi bwanze ko barushyingura batarahabwa urwandiko rwa gitifu rwishyurwa ibihumbi bitanu.
Akimana Veneranda, umukecuru iki kinyamakuru cyasanze ategereje ko bemererwa gushyingura urwo ruhinja yagize ati, “Urabona nk’ubu uyu mubyeyi yapfushije akuzukuru umukobwa we yasigaye mu bitaro nawe ameze nabi, none ngo natange bitanu by’irimbi kandi rwose hari igihe umuntu aba atishoboye yahuye n’ibyago ndetse yabuze n’icyo kurarira.”
Karekezi Michael, umuyobozi w’Akagari ka Simbwa, avuga ko koko umuturage wapfushije ategetswe kwishyura amafaranga ibihumbi bitanu kugira ngo azabafashe mu kwagura irimbi igihe rizaba ryuzuye.
Abajijwe ku kibazo cy’abaturage bavuga ko bagorwa n’ayo mafaranga ndetse n’amatike batanga bajya gushaka urwo ruhushya rubemerera gushyingura, uyu muyobozi yagize ati, “Umuryango wagize ibyago koko ntibiba biworoheye ariko buriya buryo na bwo buradufasha kuko tumenya niba koko umuntu aba yapfuye.”
Aba baturage basaba ko aho kugira ngo bajye bishyuzwa mbere yo gushyingura, ubuyobozi bukwiye gushaka ubutaka abaturage bakabuteranyiriza bakabwishyura.
Kantengwa Mary, umuyobozi w’akarere ka Gatsibo wungirije ushinzwe imibereho y’abaturage, avuga ko agiye gukurikirana iki kibazo aba baturage bagaragaza, kuko atumva neza uko bigendekera umuturage utishoboye. Yagize ati “Iyo ni igitekerezo cyakabaye cyemezwa n’inteko rusange bitabangamiye umuturage, umuturage utishoboye ubwo se amafaranga yayakura hehe?”
Basaba kandi ko ubuyobozi icyo cyangombwa gitangwa bajya bajya kukireba nyuma yo gushyingura kuko iyo umuntu yapfushije kubona amafaranga yo gutega bajya ku kagari akunda kubagora.


text:
Inshuro nyinshi muganga azakugira inama ko mu byo ukeneye harimo no gukora siporo igihe cyose asanze ufite ikibazo ushobora kwirinda kongera kugwamo nk’umuvuduko muke w’amaraso, umubyibuho ukabije, agahinda gakabije, indwara z’imitsi n’ibindi bituma imikorere y’umubiri itari kugenda neza mu buryo karemano.
Siporo ni kimwe mu bintu by’ibanze ubuzima bwa muntu bukenera kugira ngo imikorere y’umubiri igende neza, umubiri ugire ubudahangarwa bukomeye, ikaba n’urukingo rudashidikanywaho rw’indwara zitandura, zizwi nk’izidakira iyo ikozwe neza.
Gusa, kumenya niba usabwa gukora siporo buri munsi cyangwa mu minsi ingahe mu cyumweru, abahanga mu by’ubuzima bagaragaza ko biterwa n’ubwoko bwa siporo umuntu akeneye, umuvuduko azikoramo n’umwanya ashaka kuzimaramo.
Ikinyamakuru “amelioretasante.com” kigaragaza ko ari iby’ingenzi kumenya ubwinshi bwa za siporo usabwa gukora ariko utibagiwe ko kwihata siporo nyinshi kandi buri gihe nabyo bifite izindi ngaruka byakugiraho ku mikorere y’umubiri.
Nk’uko byavuzwe hejuru, inshuro usabwa gukoramo siporo zizaterwa n’ikibazo umubiri wawe ufite ushaka guhangana nacyo, ikigero ugezemo, igihe uzimaramo ndetse n’ubwoko bwa siporo umubiri wawe wakwihanganira umwanya runaka.
Urugero nko ku bantu bakuru bari ku myaka 50 kuzamura, akenshi basabwa gukora siporo kuko bari mu bantu bibasirwa n’indwara zitandura nk’umutima, imitsi, za rubagimpande n’izindi.
Niba ushaka kugabanya ibyago by’indwara zo mu za bukuru, ikinyamakuru amelioretasante.com gitanga inama ko amasaha abiri (2h) aba ahagije umuntu ari gukora siporo zo kugabanya ingaruka zo gufatwa n’ibyo bibazo; ni ukuvuga mu cyumweru ukazikora amasaha agera ku 10.
Niba ushaka gutwika ibinure byo mu mubiri, inama nziza ni uko wakongera igihe ukora siporo ukazikora nibura gatatu mu cyumweru ariko ukoresha imbaraga nyinshi mu minota 20 uri kuzikora kugira ngo utwike ibinure umubiri ubitse.
Ushaka kongerera imikaya yawe ingufu zo gukomera, irinde gukora siporo nyinshi zo guterura ibituma imikaya yizinga, nko guterura ibyuma, kuko umubiri uba ukeneye akaruhuko nyuma y’imyitozo ngororamubiri ukoze kugira ngo ugabanye ingaruka z’umuvuduko w’amaraso na diyabete yo mu bwoko bwa kabiri. Kora siporo zo kongera imikaya gatatu mu cyumweru mu gihe kingana n’iminota 40 uko ugiye kuzikora, ni ukuvuga iminota 120 mu cyumweru.
Ku muntu ushaka kongera ubudahangarwa bw’umubiri, isaha imwe ku munsi irahagije ariko ukaruhuka umunsi umwe ukurikiyeho, ni ukuvuga iminsi ine ya siporo zo kwiruka mu muhanda ku muvuduko utakugoye.
Zimwe mu ngaruka zo gukora siporo nyinshi ziruhije umubiri zirimo kwihinahina kw’imikaya ku kigero itabasha kongera gusubirana uko isanzwe, kubabara cyane imikaya, gucika intege umubiri wose, kuribwa, kwiyongera k’umuvuduko w’umutima no gutakaza ubushake bwo gukora imibonano mpuzabitsina.


text:
Umukobwa mwiza cyane yari afite ubwiza burenze ubwa Bwiza Bwa Mashira bajya bavuga. Rimwe ajya mu rusengero ku mugoroba, mu gutaha imvura y’urudubi itangira kugwa arayugama. Nyuma yaje guhita nka saa ine z’ijoro, afata inzira arataha. Ageze mu gashyamba ahantu hatabona neza asanga abasore barindwi bamuteze ngo bamufate ku ngufu.Abibonye ahimba amayeri, afata Mobile ye atangira kwivugisha ati: “Allo,…ni byiza…ariko ko numva umbwira nabi…? Ngo nakwanduje SIDA? Guma hamwe nanjye sinayihamagariye…Ngo agakingirizo?….Wari uyobewe se ko ubwoko bwa SIDA yanjye buca mu gakingirizo?…Njye mfite ubwoko bukomatanije amoko atanu ya Sida ahubwo uwo nyiteye ntamara kabiri…..” Ubwo ba basore bose bahise biruka amasigamana, umukobwa yitahira ku mudendezo, naho abandi bo na n’ubu baracyiruka!
URWENYA , YARI MWIZA BITAVUGWA
Advertisements


text:
Mu gihe cy’ibyumweru bibiri abana bamaze bahabwa amasomo ajyanye no gucuranga umuziki, kuri ubu barishimira ko ishuli David’s Temple rikorera mu mujyi wa Kigali ku Itorero ry’Inkurunziza ryababereye igisubuzo kuko byabarinze kwirirwa mu rugo nta kintu bakora.
Abana bafite Kuva ku myaka 6 kuzamura, nibo barimo guhabwa amasomo binyuze muri gahunda idasanzwe yo kubigisha gucuranga ibikoresho bya muzika birimo, Piano, Guitars n’ingoma.
Umuyobozi w’iri shuli NTIGURIRWA Peter avuga ko igituma batanga ubumenyi bufatika kandi burambye ari uko iri shuli rifite abarimu b’inzobere bamenyereye kwigisha abana dore ko bamaze kwigisha abatari bake kuva iri shuli ryatangira.
Kuri iyi nshuro amasomo yatangiye kuwa mbere tariki ya 21/11/2016.
Iri shuli ryakunzwe cyane n’ababyeyi bahazanye abana kuko ngo rimaze kubaha amasomo azabafasha gukora umurimo w’Imana mu mashuli yo ku cyumweru “Sunday Schools” ;Ikindi nuko bishimira ko aba bana byabarinze ubuzerezi n’ibindi bishuko ukunze gusanga bahura nabyo mu gihe cy’ibiruhuko.
Peter Ntigurirwa akomeza avuga ko nyuma yo kubisabwa n’ababyeyi batari bake, Ubuyobozi bw’iri shuli bwatanze andi mahirwe yo kwiyandikisha ku bana baba baracikanwe.
Peter Ntigurirwa Umuyobozi wa David’s Temple na Isange corpoation
Dore uko Gahunda y’amasomo iteye
Ikiciro cya mbere cy’amasomo kizagera kuwa 23/12/2016. (Abana bakorerwe umunsi mukuru wa Noheli, banerekane urwego bamaze kugeraho (Imbere y’ababyeyi n’abanyamakuru), maze bajye mu biruhuko by’iminsi mikuru).
Ikiciro cya kabiri cy’amasomo kizasubukurwa kuwa 05/01/2017, kizasozwe kuwa 25/01/2017 abana bahabwe inyemezabumenyi (Certificates).
Abana biga kuwa mbere, kuwa gatatu ndetse no kuwa 5, amasomo akaba atangira saa 8h30 – 12h00.
Iri shuli kandi rifite na gahunda yo kwakira abantu bakuru, kwiyandikisha bikaba byaratangiye, bikaba biteganijwe ko nabo bazatangira kuwa 19/12/2016.
Ishuli rya Muzika ritwa David’s Temple riherereye mu mujyi wa Kigali ku Itorero ry’Inkurunziza.
Ukeneye ubusobanuro burambuye yahamagara kuri telefoni igendanwa : 0788301895.


text:
Abacururiza mu Isoko rya Gisenyi bavuga ko babangamiwe n’imvura ikomeje kubanyagirira muri iri soko kandi ibyo basabwa gukora byose babikora ariko imvura ikabangiririza ibicuruzwa.
Aba bacuruzi bavuga ko batanga imisoro yose bakwa na Leta, bakababazwa n’uko isoko bakoreramo rishaje cyane ku buryo iyo imvura iguye bamwe bitwikira imitaka.
Nzayisenga Rachid, umwe mu bacururiza muri iri soko yabwiye Izubarirashe.rw ati “Muri uku kwezi bamwe muri twe turaza guhagarika ubucuruzi, na we se imvura iraza ikanyagira imyenda, ikanyagira inkweto ugasanga biduhombya cyane, indi minsi uko biri ariko mu bihe by’’imvura ni ikibazo gikomeye”
Akomeza agira ati “Sinatinya kukubwira ko uku kwezi njye mbona ari ikigeragezo kubera ko gucururiza muri soko biratugoye cyane by’umwihariko iyo imvura iguye bamwe baranura bakajya kugamisha ibicurizwa bya bo aho imura itagera”
Na ho Uwimana Aimerance we yibaza aho imisoro batanga ijya, mu gihe bakinyagirirwa mu isoko. Yagize ati “Ni twe mu turere tw’imijyi usanga tugikorera mu isoko rishaje nk’iri, aho usanga abacuruzi babyigana, imvura ikagwa bamwe ikabanyagira, nibaza aho imisoro bahora batwaka ijya hakanyobera.”
Ni nyuma y’uko isoko rijyanye n’igihe ryajemo ibibazo byo kudindizwa na ruswa aho rwiyemezamirimo waryubakaga yahagaritswe ritaruzura asaba kongererwa amafaranga ndetse abari bagize komite nyobozi y’Akarere ka Rubavu bakaza kweguzwa bashinjwa ibyaha bya ruswa birimo n’imitangire y’isoko ry’iri soko.
Umuyobozi w’Akarere ka Rubavu Sinamenye Jeremie avuga ko ikibazo cy’iri soko kiri hafi gukemuka kuko ngo mu kwezi kumwe bazaba bamenye imyanzuro y’urukiko.
Aragira ati “Iki kibazo kiracyari mu nkiko, ku ikubitiro Akarere karatsinze ariko rwiyemezamirimo arajurira, bitarenze ukwezi kumwe tuzaba twamenye ibyavuye mu rukiko.”
Akarere ka Rubavu ni kamwe mu turere twunganira Umujyi wa Kigali (Secondary City) gusa usanga abaturage bibaza uburyo aka karere katagira isoko rya rijyanye n’igihe n’utundi turere turi gutera imbere.


text:
Abana bane barimo n’uw’umwaka umwe n’amezi 8 batuye mu Karere ka Kirehe baratabaza, bavuga ko nyina witwa Mukanizeyimana Speciose wababyaye wabareraga yabataye, ubu bakaba bamaze amezi arenga arindwi bibana bonyine mu nzu.
Aba bana, batuye mu Murenge wa Musaza, Akari ka Mubuga, mu Mudugudu wa Ryabega basaba ko abagiraneza babagirira impuhwe bakabatabara.
Se w’aba bana yarapfuye; bivugwa ko yariyahuye, hashize imyaka nk’irindwi.
Umukuru muri aba bana witwa Shumbusho Emmanuel, we afite imyaka 12, umukurikira afite imyaka 8, undi afite imyaka 5, naho umuto muri bo akaba afite umwaka umwe n’amezi 8.
Aganira n’Ikinyamakuru Izubarirashe.rw, uyu mwana mukuru urera abandi avuga ko batazi irengero rya nyina wabo ko ubu batunzwe no gusabiriza kandi ko iyo babuze ibyo kurya baburara.
Uyu Shumbusho Emmanuel, w’imyaka 12, niwe urera bagenzi be
Yagize ati “Mama yarifashe araduta arigendera ubu ntabwo tuzi ngo aba hehe. Hashize amezi arindwi tutazi ngo aba he. Ntabwo umuntu azi amerekezo yiwe ngo yaba ari hehe.”
Uyu mwana akomeza asobanura ko bari basanzwe babana na mushiki wabo mukuru wabitagaho nyina akigenda nawe yaje kuza kurwara, ubu akaba amaze 6 nawe ari mu bitaro i Kigali muri CHUK. Shumbusho asobanura ko ibi bibazo byatumye ata amashuri, ahita aba ari we utangira kurera aba bana bavukana.
Agira ati “Ntabwo twamenye igihe mama yagendeye. N’umukobwa waturebereraga amaze amezi atandatu nawe yibera mu bitaro bya CHUK none turabona uburyo tubamo bugoye. Nanjye natakaje amashuri, nari ngeze mu wa gatatu mu mashuri abanza. Nigaga mu Rwunge rw’amashuri rwa Mubuga ya II, nari ngeze mu mwaka wa gatatu.”
Ku bijyanye no kurya, uyu mwana agira ati “Kugira ngo umuntu nyine abone ibiryo abanza gusaba aha mu baturage, yabibura tukabirara nyine ni uko tubayeho. Dusaba ibitoki, ibishyimbo n’ibindi biryo byose nyine twabibura no kuburara bikazamo.”
…Abaturanyi
Aba baturanyi bavuga ko uyu mugore bakeka ko yaba yarahunze ubukene.
Hari n’abavuga ko ashobora kuba yaragiye kwishakira ahandi. Gusa abenshi banahuriza ku kuvuga ko uyu mugore yari asanzwe akora akazi ko kwicuruza, bityo ko bishobora kuba ari byo byatumye ajya gushakira ahandi. Ibi biri no mu byo bavuga ko byatumye se w’aba bana yiyahura.
Abaturanyi basobanura ko iki kibazo nabo bakizi, ko muri aya mezi ashize ari bo bari baragerageje kubafasha, ariko ko babona ko hakenewe ko hagira igikorwa cyafasha aba bana mu buryo burambye.
Sibomana Abdoulkharim abisobanura agira ati “Ni impfubyi kandi baracyari batoya. Ubuyobozi hari ukuntu twagiye duteranya nk’Umudugudu tukajya tubaha utuntu two kurya, ariko natwo tugashira ukabona ko nta ngufu bifite n’amaherezo ntaho byazagera. Urabona ko bisaba izindi ngufu z’abandi bagiraneza bandi.”
Ati “Uwo nyina urabona yari umuntu ukora uburaya, dore ko n’umugabo we nyine no mu byatumye yiyahura nabyo birimo. Ubwo rero nyine niba ari ubuzima bwamuriye niba ari iki, yahise agenda ntituzi iyo yagiye, ntituzi iyo yagiye niba yaragiye gushaka undi mugabo ntabwo tuzi uburyo yagiyemo.”
Tumubajije niba uyu mugore atajya anyuzamo ngo agaruke kureba abana yasize, uyu mugabo yadusubije ati “Reka, reka! yagiye agiye !”
Aba bana bavuga ko nyina amaze amezi arenga 7 yarabataye bonyine bari kumwe n’uyu mwana muto w’umwaka umwe n’amezi 8
Aba baturanyi bagaragaza ko muri uyu mudugudu aba bana batuyemo nta wundi muntu wo mu muryango wa hafi wabo, ko hari umugore umwe gusa wo muri uyu muryango, ariko nawe utishoboye yabyaye n’abana benshi nawe aba asabwa kwitaho.
Umwe muri bo witwa Nzayisenga Hamduni “Aba bana uburyo babayeho babayeho mu buzima bubi. Nyina akimara kubata uyu mukuru afite imyaka nka 12 yizeho nk’amezi abiri, abonye ubuzima babayeho mu kubaho kwabo babaho basabiriza iyo babuze ibyo barya baraburara. Natwe ntabwo tumenya irengero ry’aho aherereye. Ubona ko aba bana bateye imbabazi.”
Yungamo ati “Babayeho basabiriza mu Mudugudu, nk’ejo bundi naje mbasanga bamaze iminsi nk’itatu batarya bigunze aha muri iyi nzu barimo, kandi urabona ko nayo yenda guhenuka. N’ubu ngubu wakumva yaguye, abagira neza babagenera ubufasha.”
…Ubuyobozi
Rwabuhihi Pascal, Umunyamabanga Nshingwabikorwa w’Umurenge wa Musaza, avuga ko iki kibazo atigeze akimenyeshwa n’inzego z’ubuyobozi bwo hasi, ko iki kibazo ari ubwa mbere akibwiwe, ariko ko agiye kugikurikirana.
Yagize “N’ejo bundi ku munsi w’umuganda se ko ari ho twakoreye umuganda kandi ko nta kibazo cyagaragaye, ntabyo nzi.”
Gusa agaragaza ko aba bana bagombye kuba barabimenyesheje inzego z’ubuyobozi hakiri kare, hagakurikiranwa niba nta bo mu miryango bafitanye isano baturanye bahabwa inshingano zo kubitaho.
Ubwo icyo kibazo kiramutse giteye muri ubwo buryo ubwo twakurikirana tukareba niba hari imiryango yo hafi bafitanye isano tukabahuza.”


text:
Amavu n’amavuko bya Komisiyo y’Inama y’Abepiskopi ishinzwe Iyogezabutumwa mu rubyiruko
Kiliziya Gatolika mu Rwanda yemera ko Urubyiruko ari umuhuza w’umuryango w’abantu b’ubu n’abo mu gihe kizaza. Urubyiruko nirwo shingiro, ndetse ninarwo cyitegererezo nyakuri cya Kiliziya y’ejo hazaza. Byumvikane ko Kiliziya yejo, isi y’ejo izashingira ku burere n’inyigisho tuzaba twarahaye abana bacu. Nta muryango n’umwe ushobora kwiyubaka udashinze imizi mu burere bw’urubyiruko. Koko rero kubaka umuryango mushya bigomba gutangirira ku rubyiruko, kandi bikubakirwa ku ndangagaciro nyakuri z’ubuzima.
Kugeza magingo aya Kiliziya yakomeje kwiyumvisha ako gaciro k’urubyiruko. Izi neza ko urubyiruko arirwo mbaraga z’umuryango muri ibi bihe turimo. Nyamara isi irihuta cyane igakurura urubyiruko, rubishaka cyangwa rutabishaka muri uwo muvuduko. Mu gihe rero urubyiruko rurushaho kugira agaciro mu muryango biragaragara ko rudateguwe bihagije kugenda muri uwo muvuduko w’isi.
Muri iyo nkubiri, Kiliziya y’u Rwanda ntiyirengagije akamaro ko gutoza urubyiruko kuba abagabo b’inyangamugayo kandi bakomeye mu kwemera. Nicyo cyatumye ishyiraho iyi Komisiyo ishinzwe iyogezabutumwa mu rubyiruko.
Mu nama isanzwe y’Abepiskopi Gatolika b’u Rwanda yo kuwa 16 – 19 gicurasi 1989, bashingiye ku byagaragajwe n’inzego zinyuranye za Kiliziya n’iza rubanda ku ikenurabushyo mu rubyiruko, Abepiskopi batangaje kandi bashimangira ko « muri Kiliziya y’u Rwanda iyogezabutumwa mu rubyiruko, mu rubyiruko rwose, ari ngombwa kandi rifite umwanya w’ibanze ».
Umwanzuro w’iyo nama y’Abepiskopi wemeje ko Myr Tadeyo NSENGIYUMVA ashinzwe kurema itsinda rihuriweho na diyosezi zose rigomba gukusanya ibyakorwa, rikabisesengura kandi rigatanga n’umuti ku iyogezabutumwa riboneye mu rubyiruko.
Nibwo rero, mu nama isanzwe y’Abepiskopi yo kuwa 18 – 21 nzeli 1989 bashyizeho Komisiyo y’Inama y’Abepiskopi ishinzwe iyogezabutumwa mu rubyiruko (CEPJ) bayiha inshingano yo kwita ku rubyiruko rwari rwugarijwe n’ibibazo binyuranye. Ishyirwaho ry’iyi komisiyo ryabaye ikimenyetso gifatika kigaragaza uruhare Kiliziya Gatolika mu Rwanda ifite mu kurengera urubyiruko. Ishaka ko urubyiruko rugira ukwemera, rukarangwa n’imico myiza, rukaba inyangamugayo n’abagabo bahamye mu muryango nyarwanda.
Umwaka wakurikiyeho, kuwa 8 nzeli 1990, urubyiruko rw’Abanyarwanda rwagize amahirwe yo kwakira mu byishimo kuri Stade Amahoro Nyirubutungane Papa Yohani Pawulo wa II. Imyiteguro y’uwo mubonano yabaye imbarutso y’ubutumwa bwa Komisiyo y’Inama y’Abepiskopi ishinzwe iyogezabutumwa mu rubyiruko.
Nyuma y’aho gato hateye intambara ya 90 n’inkubiri y’amashyaka menshi. Komisiyo CEPJ yakoranyije imbaraga nyinshi kugira ngo ibashe guhuza urubyiruko rwari rutandukanyijwe n’irondabwoko, irondakarere kandi rurarikiye iby’isi, n’ibindi… Nubwo rero Komisiyo yakomeje gukora iyo bwabaga, nyuma y’imyaka ine gusa ishinzwe, u Rwanda rwagushije ishyano ndengakamere rugwa mu kangaratete ka Jenoside. Urumuri rw’ikibatsi komisiyo yari imaze gukongeza rupfukiranwa n’urwango rukabije ; u Rwanda rugwa mu mwijima w’icuraburindi.
Hagati ya 1994 na 1996, urubyiruko ntirwari runogewe no kubaho. Koko rero, amahano ya 94 yari yaratesheje agaciro iyogezabutumwa rya Kiliziya. Benshi mu rubyiruko rwitangaga mu miryango ya agisiyo gatolika rwishwe urw’agashinyaguro, bamwe bahunga igihugu, abandi baba imfubyi basaritswe n’ibibazo, bamwe barahahamutse mu gihe abandi bari bakurikiranywe n’ubutabera kubera amarorerwa bakoze ; mbese byari bigoye cyane urubyiruko kongera gutangira imirimo yarwo. Icyitwa ubuvandimwe cyari cyarangiritse cyane.
Muri icyo gihe, henshi mu gihugu hari hakirangwa umutekano muke, ibyo bikaba byaratumaga bigorana cyane gukoranya imbaga y’abantu. Ariko nyine ibihe niko byari bimeze. Kiliziya yihatiye kugashya mu muhengeri ikomeza gushishikariza rubanda inyigisho gakondo zayo ari zo kugira urukundo rwa kivandimwe, ubwiyunge, impuhwe, guca inkoni izamba, kuvugisha ukuri…
Hagati ya 1997 na 2000 guhimbaza Yubile mbangikirane y’imyaka 100 ishize Ivanjili igeze mu Rwanda n’imyaka 2000 y’ukuvuka kwa Yezu Kristu byatume Komisiyo CEPJ isubukura imirimo yayo. Kiliziya kimwe n’izindi nzego iva mu bihe by’inzibacyuho yongera kubaho mu bihe bisanzwe. Irashaka kuzuka byeruye. Muri ibi bihe, « Sinode Gacaca » yatumye urubyiruko rujya impaka, nuko rusasa inzobe ku byabaye mu Rwanda. Guhimbaza yubire y’urubyiruko i Byumba nyuma y’urugendo nyobokamana mu gihugu hose byagize ingaruka nziza kuri komisiyo CEPJ. Zimwe muri gahunda z’ubutabera zarasubukuwe ku rwego rwa komisiyo.
Twibuke ko guhera mu 1997 bamwe mu rubyiruko rw’Abanyarwanda bitabira Umunsi Mpuzamahanga w’Urubyiruko (JMJ).
Kuva mu 2002 kugeza magingo aya, komisiyo igendeye ku munsi mpuzamahanga w’urubyiruko itegura amahuriro y’urubyiruko ku rwego rw’igihugu bakazirikana insanganyamatsiko Nyirubutungane Papa aba yageneye umunsi mpuzamahanga w’urubyiruko. Muri ayo mahuriro urubyiruko rujya impaka ku bibazo bigezweho. Bajya impaka ku bibazo byugarije umuryango w’abantu. Ayo mahuriro ategurwa ku nzego zose z’iyogezabutumwa : muri diyosezi no muri za paruwasi.
Mu rwego rwo gushishikariza urubyiruko kurushaho kwitabira ibikorwa bya Kiliziya, Inama y’Abepiskopi, mu mwaka wa 2005, yashyizeho Umunsi w’Igihugu w’Urubyiruko (JNJ).
Byanditswe : tariki ya 27 Ukwakira 2017 saa 10:30:42, ubu
, : 87
Uwabitangaje : Robert MAKUTA
Liturujiya y'uyu munsi
Umwaka B, Imbangikane
Kuwa gatandatu, kwambara icyatsi
Isomo rya 1 : 2 Sam 1,1-4.11-12.19.23-27
Kuzirikana : Zab 80 (79)
Ivanjili : Mk 3,20-21.
Fabiyani Papa n’uwahowe Imana (250)
Sebastiyani Uwahowe Imana (288)
Inkuru zeheruka gutangazwa
Ubutumwa bw'Abepiskopi
Inyigisho
Aho tubarizwa
Commission Episcopale pour la Pastorale des Jeunes, C.E.P.J.C/o Cité des Jeunes "Nazareth" de Mbare
B.P. 66 Gitarama
Tél. : +250 787 171 955
E-mail : cepj@urubyiruko.org
Website : www.urubyiruko.org


text:
Ku kinyamakuru inyenyerinews ndabasuhuje. Mbandikiye ngirango mudutabarize kubera akarengane leta iyobowe n’agatsiko ka kagame igirira abanyarwanda itibagiwe n’abageze muzabukuru.
Ndi muri muri Association yitwa ARR aribyo bivuga Association Rwandaise des Retraites. Ni ishyirahamwe ry’abantu bageze muzabukuru bakoreye leta cyangwa ibigo bifite ubwiteganyirize. Birumvikanako irimo abantu muby’ukuri b’abasaza n’abakecuru, ariko Leta y’agatsiko yaraturenganyije cyane.
Abagize komite y’abari muri pansion ku rwego rw’igihugu.
Iyo association ihuriyemo n’abantu bingeri zose bari muri muri pansiyo bakagira udufaranga bagenerwa buri kwezi, ayo mafaranga aba yaravuye kuyo umukoresha aba yaragukataga igihe wari ukiri umukozi, amafaranga bita ay’ubwiteganyirize.
Mbere twahoze tubarizwa mu cyahoze cyitwa Caisse Sociale ubu isigaye yitwa RSSB.
Amafaranga y’ubwiteganyirize bakata abakozi tubona RSSB iyubakisha imiturirwa hirya no hino ikayibyaza inyungu, ni byiza dushyigikiye iterambere.
Umuturirwa wa RSSB uri mu Kiyovu
Ariko abahabwa amafaranga yubatse iyo miturirwa ari nabo bageze muzabukuru bararenganye cyane, iki ni ikibazo gishobora kumvikana nk’aho kitareba undi munyarwanda usoma iyi nkuru ariko nagirango mbabwireko kireba umuntu wese ufite akazi akora atanga amafaranga y’ubwitenganyirize buri kwezi bagukata kuko amaherezo uzageraho usaze usigare nawe ukeneyeko uhabwa ubwiteganyirize bwawe.
Leta y’agatsiko rero ibigenza ite? Igira itya igahera mukwezi kwa 1 yizeza ko bazongera iyi pansiyo doreko muby’ukuri ari nkeya cyane. Mwakwibaza muti ese ni nkeya gute?
Uko bayibara bahera kumushahara umuntu yahembwaga ariko ntushobora kugeza kuri 1/3 cyayo wahembwaga.
Ayo mafaranga akaba ari make cyane kuko anabarwa hatitawe kugaciro ifaranga ryari rifite mu gihe runaka uba warakoraga.
Urugero, usanga abenshi bahabwa amafaranga atagera ku bihumbi bitanu. Kuko niba warakoreraga ibihumbi 10 muziko ibihumbi icumi by’icyo gihe wari umushahara w’abakozi baciriritse benshi yari afite agaciro cyane umuntu wabikoreraga yabaga yifashije amuhagije (ntabwo nibuka neza muma dollari uko yavunjaga), ariko uwo muntu ubu kukwezi ahabwa ibihumbi bitageze kuri bitanu. Ni ukuvuga bamuha 1/3 y’ibihumbi icumi ni ibihumbi bitatu arengaho make.
Ariko mbabaze; iyo muhaye umukecuru cg umusaza ibihumbi bitanu muzi neza umushahara yari afite ko ubaze ayo yahembwaga icyo gihe yanarenga ibihumbi ijana by’ubu, nko ku isoko buriya yayamarisha iki? Ikindi ni uko batanaduha ubwishingizi bwo kwivuza kandi muzi nezako abo bantu baba bageze muzabukuru ninabo bakeneye kuvuzwa kurusha mwe mukiri bato.
Bahora bizeza abantu ngo bazayongera buri gihe ariko amaso yaheze mukirere. Komite yacu ku rwego rw’Igihugu yaratakambye yararushye. Iyo hagiye kubaho Inamay’Igihugu y’Umushyikirano barabihanangiriza (iyo komite) ngo ntibazazane icyo kibazo mu nama ndetse muri iyo minsi bagatambutsa igihuha ngo bigiye gutungana ubwo bagaceceka bikarangirira aho.
No mumwaka ushize ubwo twari muminsi y’amatora ndetse n’igihe cya referendum bijeje abo basaza ibitangaza bati bigiye gutungana (ni amajwi bashakaga usibyeko ntan’uwo bayarwaniraga).
Baca umugani mu Kinyarwanda ngo “urya umusaza ukaruka imvi” Impamvu nciye uyu mugani nta yindi ni uko umuntu ubisisibiranya ibi bintu wese nawe ejo cg ejo bundi, ibyo bipindi bizamugeraho igihe nawe uzaba ukeneye gutungwa n’iyo pansiyo, murebye kure ahubwo mwakwita kuri iyo association kuruta ibindi.
Nibibageraho twe tuzaba twarashaje mutazagirango ntimwari mwabwiwe
Mugire amahoro
Umunyamuryango wa ARR
Kigali


text:
Apophia Natukunda yabwiye Inyarwanda.com ko yakiriye agakiza mu mwaka wa 2001. Kuririmba ngo yabitangiye kera akiga mu mashuri abanza, aza kubikomereza mu makorali y’abarokore, nyuma muri 2007 atangira kwandika indirimbo akaziha amakorali.
Muri uyu mwaka wa 2017 ni bwo ashyize hanze indirimbo ye ya mbere yise ‘Akira’ ikubiyemo ishimwe ku Mana ry’ibyo yamukoreye mu buzima busanzwe. Apophia Natukunda avuga ko iyi ndirimbo ye yayanditse mu mpera za 2016 mu kwezi kwa 12, muri Gashyantare 2017 akaba ari bwo yagiye muri Studio yitwa Hear Record, Producer Peniel akamutunganyiriza iyi ndirimbo ye ‘Akira’.
Apophia Natukunda avuga ko Gaby Kamanzi ari we afatiraho icyitegererezo mu muziki
UMVA HANO 'AKIRA' YA APOPHIA NATUKUNDA
Kuba Apophia yaratangiye kuririmba kera akiga mu mashuri abanza, ariko kuri ubu akaba ari bwo ashyize hanze indirimbo ye ya mbere, Inyarwanda.com twamubajije impamvu yatinze gukora indirimbo nk'umuhanzikazi uririmba ku giti cye, adutangariza ko yari ahugiye mu kazi no mu masomo ye dore ko yasoje icyiciro cya gatatu cya kaminuza (Masters). Yagize ati “Ni umwanya mucye kubera n’akazi, ntabwo nari nakagiye mu bintu by’aba producer (...)”.
Ni izihe nzozi Apophia Natukunda yinjiranye mu muziki wa Gospel?
Abajijwe iki kibazo, Apophia yagize ati “Ndakomeje ubuhanzi, ndimo kwiga ndi no ku murimo, mu muziki ndi gushaka gukora cyane umuziki, nkiga ibindi mu muziki birenze kuririmba.“ Mu bahanzi akunda yavuze ko harimo Aime Uwimana, Luc Buntu, Gaby Kamanzi n’abandi.
Abajijwe umuhanzi yahitamo gukorana na we indirimbo ku nshuro ya mbere, yavuze ko yabanza Gaby Irene Kamanzi kuko amufata nk’icyitegererezo ku bakobwa bose bari muri Gospel. Yagize ati: “Mbonye amahirwe yo gukorana indirimbo n'umuhanzi nshaka, nahitamo Gaby Kamanzi kuko ni icyitegererezo ku bakobwa ikindi ubona afite agakiza muri we mwigiraho byinshi n’ubusanzwe, afite n’ijwi ryiza namwigiriraho kuririmba”
Kuki Apophia amaze kunyura mu matorero menshi? Ese hari ahandi ateganya kujya?
Mu kiganiro na Inyarwanda.com Apophia Natukunda wakiriye agakiza mu mwaka wa 2001 yavuze ko yakiriye agakiza mu itorero rya Restoration church. Nyuma yaho yaje kujya mu itorero Living word ry'i Kanombe, akomereza muri New Life Bible church i Kicukiro, ubu ari kubarizwa muri Patmos of Faith church ku Muhima. Abajijwe irindi torero yumva yajyamo nyuma ya Patmos of Faith church, yagize ati:
Nakiriye agakiza muri Restoration church, njya Living word, njya New Life Bible church, ubu ndi kubarizwa Patmos of Faith church. Ntekereza ko (guhindura itorero) ari ibihe ni ho Imana iba intumye kuyikorera. Ntabwo mbizi (sinzi itorero rindi najyamo) kuko n’ubundi sinarinzi ko nava muri New Life numvaga ariho hanyuma ariko ni ibanga ry’umurimo wo gukorera Imana, uko Umwuka Wera azanyobora nzakora uko.
Apophia avuga ko akora icyo Umwuka Wera amutegetse
UMVA HANO 'AKIRA' YA APOPHIA NATUKUNDA


text:
Kwangwa kuzana gukandamizwa. Kwangwa bivuze kujugunywa kure nk’umuntu udafite agaciro cyangwa udakenewe. Twaremewe kwemerwa, atari ukwangwa (gutereranwa). Akamaro k’ibitekerezo niko kakirushije kuryana. Cyane cyane iyo uko kwangwa guturutse ku muntu dukunda cyangwa twatekerezaga ko adukunda, nk’umubyeyi cyangwa uwo mwashakanye.
Niba wari warakandamijwe, bishobora kuba byari byaratewe n’umuzi wo kwangwa mu buzima bwawe. Kunesha kwangwa ntabwo ari ibintu byoroshye, ariko dushobora kukunesha tunyuze mu rukundo rwa Kristo.
Mu Abefeso 3:18, Pawulo yasengeye itorero ngo rimenye “Ubugari n’uburebure bw’umurambararo, n’uburebure bw’igihagararo, n’uburebure bw’ikijyepfo” bwarwo ubwo ari bwo. Yavuze ko ibintu birenze ubumenyi busanzwe.
Witegereze inzira zose Imana ikwerekamo urukundo rwayo, kandi zizanesha uko kwangwa ushobora kuba warakuye ku bandi bantu. Buri uko Imana iduhaye igikundiro, iba itwereka urukundo rwayo.
Hari uburyo bwinshi Imana itugaragariza urukundo rwayo igihe cyose dukeneye gutangira kubihanga amaso.
Kugira ihishurirwa rikomeye ryerekeranye n’urukundo rw’Imana bizaturinda gukandamizwa.
1 Yohana 3:1, “Nimurebe urukundo ruhebuje Data wa twese yadukunze, rwatumye twitwa abana b’Imana kandi ni ko turi. Ni cyo gituma ab’isi batatumenye kuko batayimenye.”
Joyce Mayer.


text:
SINZONGERA GUKUNDA
.
episode 5…………………
.
.
.
Duherukana ariana arimo kuntuka kuri 4ne (telephone) mubyukuri ntazi icyo nzira….
Nibazaga icyonakoze nkakibura, yambwiye ngo niba bishoboka nshake uburyo duhura abimbwire atari kuri 4ne.
Naratuje ndihangana.
Muri iyo minsi amafaranga yanjye yagendaga ashira ntazi aho ajya, nabaraga inyungu nunguka nkasanga ntabwo ishinga , nafashe umwanzuro wo guhindura ibyo nakoraga . nahise nimuka ibyo nacuruzaga ndabiteza, kuko byari bitangiye guhomba , nahize nigurira ibyuma nkora papeterie/studio .
nimukiye hafi ya aho nabaga. Nabikoze ntabwiye ariana, kuko ntabwo twari twagahuye ngo ambwire icyo namukoreye… Aho nimukiye hari kure y’ikigo ariana yigagaho.
Namaze iminsi 5 tutabonana , atampamagara, umunsi umwe nariyongoje ndamuhamagara aritaba musaba ko twapanga aho duhurira tukiyunga. Twarabipanze ariko nkumva aracyafite uburakari. Yambajije impamvu nimutse ntamubwiye nanjye ndisobanura nk’umuntu w’umugabo.
Twahuye mu kagoroba ko kuwa gatandatu. Mubyukuri uyumunsi wari utandukanye kuko yampaye intoki dusuhuzanya, kandi ubundi twarahoberanaga, mumaso ye hari huzuye agahinda
.
Ariana: siniyumvisha ukuntu wanteje abanyeshuri
Njye: gute se chou ?
Ariana: utongera kumpamagara chou, ubu uziko inkuru zakwiriye mu ikigo ngo ndi indaya yawe
Njye: ntabwo mbyumva neza, ngo indaya?
Ariana: mbabarira umbwire incuro naryamanye nawe
Njye: ntanimwe
Ariana: kuki se wabwiye Jacob ko twaryamanye? Kandi jacob ntabwo ajya abeshya, ntanubwo nari inzi ko akuzi… Yahise akwiza mukigo ko ndi indaya nabibwiwe nabo yabibwiye
Njye: ndarengana, jacob ni imbwa arashaka kuduteranya. Ni ubwambere nari mubonye, namubajije amakuru yawe ku ishuri ahubwo ambwira ko wirata , ukururukana n’abahungu, uri ikirara… Byinshi nanjye icyo gihe naraye mbabaye , igihe nakabikubwiye nibwo wampamagaye untuka mbura nuko nabikubaza kuko wari urakaye
Ariana: mbabarira umbwize ukuri kuko narasebye , ubu nsigaye nca kubanyeshuri bagaseka, kuko bose babizi .
Njye: ni ukuri , ahubwo wasanga jacob ashaka kudutanya… Cyangwa nawe agukunda
Ariana: yaje kunsaba imbabazi noneho arabinyibwirira neza ko wabivuze
Njye: basi niba utabyemera ,tuzamuhamagare adukize kuko ndumva bikaze
Ariana: nzamuzana tubisubiremo, nukuri ndagukunda ariko nsanze koko warabivuze, ntarukundo waba umfitiye, sha narasebye bihagije nsigaye ntinya no gusohoka mu ishuri , indayi koko? (Yabivugaga arira)
Njye: chr tuza! Ndakwinginze wirira
Ariana: basi niyo mba narabikoze kuko nkukunda ntakibazo, ariko kugenda umbeshyera,,, wasanga hari nabandi wabibwiye
Njye: nukuri ibyo ni ibinyoma…
Ndagukunda sinaguhemukira bigeze aho… Basi reka duhite tujya kureba jacob nonaha
Ariana: burije ndatashye bye
Njye: winsiga mugihirahiro sweet!
Ariana: oya , ndagiye
Njye: sawa, nyicisha agahinda nubundi ninjye wakwizaniye nkukunda
Ariana: icyakwereka ako mfite kubera guhemukirwa n’uwo nakunze
Njye: basi irengaguze uze nkuhanagure amarira , kuko uko urira biratuma nanjye ndemba…
.
Mana yanjye, ngo iyo urw’inkende ruje n’ibiti biranyerera, jacob ibintu yadukoreye birenze ukwemera. Ariana yarinze ataha atemeye ukuri kwanjye. Uwo munsi warambabaje bihagije… Kuburyo nataye umutwe no kurya bikananira,,, umwana wabandi nawe yari mugihirahiro , kandi koko arinkawe wasebye , kubyumva byakugora. Ariana yatashye arira inzira zose ageze iwabo araryama abura amahoro , afata 4ne ashaka guhamagara jacob ngo amubwire azaze adukize, jacob aho kumwitaba akamukupa,, abikora incuro nyinshi bigenda gutyo. Yohereza message ntiyamusubiza..Ariana yarampamagaye ambwirako jacob yanze kumwitaba… Ampa n° ye ngo nanjye ngerageze , kuko n° yanjye atari ayifite njye yahise anyitaba… Ntangira gufata amajwi ibyo twari tugiye kuvugana , ngo nzabyumvishe ariana…
.
Njye: jacob, ni wowe?
Jacob: yego , urinde?
Njye: iyo unsebeje kuri ariana, wabishakiye iki?
Jacob: mbega ni wowe? Hahhh nabikoze mbishaka, ariana ndamwanga yanze ko dukundana , nanjye nkora ibishoboka byose ngo ankunde. Wihangane niba munakundana naramusebeje pe
Njye: none se ukekako urukundo ari agahato? Basi uzaze unkiranure nawe , umubwireko ari ibinyoma abyumve , areke kubinshinja
Jacob: niyo wampa iki, sinabunga .
ariana azakundana n’uwundi muhungu ari uko ntakiriho… Uwo bazakundana wese nzabateranya
Njye: ok, urakoze kumpa ukuri..
Nahise nkupa mpita niruka njya kureba ariana , ndamuhamagara duhurire hirya y’iwabo ngo mwumvishe amajwi nari nafashe… Byari ninjoro ahita acika iwabo azayiruka…
Nanjye naje nihuta njyeze aho twari guhurira ndamubura ndategereza , hashize akanya mfata 4ne ndamuhamagara arayitaba
.
Ariana: chr ndimo kuza ngiye kukugeraho, ntorotse murugo
Njye: ntabwo ngutinza ,,, hello, hello
.
Tukirimo kuvugana numva arashakuje ngo mutabare ibyaribyo byose 4ne ye yikubise hasi ariko ntiyazima, numvaga atabaza cyane.. Umutima wahise unkuka igiteye ubwoba ni uko byari ninjoro kandi yari yatorotse iwabo… Naketse ko ari abajura bamuteye nahise niruka nerekeza mu nzira acamo ava iwabo… Ngeze ahantu numva akanji ke kavugira mu agashyamba kegereye umuhanda , naje niyemeje kurwana uko bishoboka ,ntoragura ibuye rito ndishyira mumufuka… Nasanze ari ibihungu bibiri birebire byari byamufashe byenda kumufata kungufu . nahise mbakanga ngirango barahita biruka, ahokwiruka bahise bamureka banzaho, nihagazeho ngo ndwane bandusha imbaraga bara mpondagura ariana yahise afata igiti kinini aba agitikuye umwe mumugongo nanjye nkuramo ryabuye mumufuka mba ndikocoye undi mugahanga, aba arandekuye ndongera nsongamo, mukubita igipfunsi munda wawundi ariana yakubise yaramuhagurukanye amusunika ku igiti ariana agwira ibuye akomereka ku ivi… Bahise biruka nanjye njya kubyutsa ariana
.
Byabaye intambara ikaze.. Ni ubwambere nari ndwaniriye uwo nkunda. Ariana yahise ampobera amarira ari yose , yari yabuze icyo avuga. Naramusindagije kuko yari yakomeretse,,, mwicaza ku akabuye , ubundi andangira aho njya gushakira telefone ye yari yaguye.. Naje nyizane nanjye nkuramo iyanjye mwumvisha yamajwi nafashe jacob….
Mwibukeko byari ninjoro kandi ariana yari yatorotse iwabo, ibyo byose birangiye nibwo yatekereje uko asubira iwabo bimubana ikindi kibazo kuko byari bimaze kugera saa tatu z’ijoro.
Twari dukize intambara, hari hakurikiyeho iyiwabo. Mbega ibibazo ukuntu byaziye rimwe! Ntahandi yari kurara uretse iwabo cg iwanjye… Yarebye najya iwabo baza kumwicisha inkoni, yahisemo kuza ngo turarane, burya urukundo ni urusazi,,, twari kurarana mugitondo akababeshyako yaraye kwa allen .
Numvaga ibyo tugiye gukora ari ubusazi, ariko ntakundi twari kubigira.
Twinjiye aho imba, ncana amatara,mwicaza muntebe , nzana agatambaro muhanagura aho yavaga amaraso ku ivi… Nteka agacyayi , njya kuga santere(centre) kugura umugati wo kurarira kuko ntari natetse ibiryo. Twariye umugati n’icyayi dushoje , ariana yagiye mubwogero, avayo nanjye njyayo… Ikibazo cyabaye kuryama. Inzu nabagamo yari ifite icyumba kimwe na salon ntacyumba cy’abashyitsi nagiraga… Byabaye ngombwa ko turara kuburiri bumwe kandi ntihagire ukubagana. Byambereye ikizamini kuko ariana twakundanaga , ibaze nawe uraranye na chr wawe ukuntu waba umeze , twese twari tubangamiwe…
Kugirango twirinde , umwe yaryamye acurikiranye n’undi njye narebaga mumirambizo nawe aryamye kumusego… Ntababeshye nabuze amahoro … Nibazaga ngo badufashe kandi ntanikintu twakoze, nabuze amahoro , kumbi nawe byari uko, ngiye kubona mbona nawe arahagutse yicaye kuburiri yambwiye aya magambo
.
Ariana: topsam, ibi bibaye byose ni ikimenyetso cy’urukundo dukundana, intambara turimo gucamo ntizoroshye urabibona, uyumunsi uzatubere urwibutso rutazibagirana…. Ngaho nawe haguruka unyegere…
.
Episode 6
Loading……………..


text:
Usibye na sports bayobora ni bihugu.
Minisitiri Julienne mumufashe hasi uvuze ko nyirurugo yapfuye siwe uba umwishe, yavuze ukuri kwambaye ubusa, mwikwiha kumushyogoza cyane ngo mumwubahuke, muzana sakwe sakwe mu binyamakuru. Ndibuka hari umuyobozi wo hejuru ntavuze izina wigeze gusabira Umutoza Kanyankore Yaoundé gutoza Amavubi biramunanira aregura. None mwihaye Minisitiri ngo avuze ibitari byo, ahubwo aho guterana nawe amagambo icyo nakizibe abashakira amahugurwa afatika mu bihugu byadutanze guconga ruhago bifite ubuzobere buri hejuru mu ruhando mpuzamahanga.
biragoye kuba wamugani umuntu atarakinnye umupira ariko akayobora abawusaziyemo kandi atiri uko yawize mwishuri gusa harigihe umuntu avuga atabanje kubyigahoneza no gucikwa bibaho ariko abanyarwanda dufite abatoza beza kdi icyizere kirahari bazagera heza kurushako
biragoye kuba wamugani umuntu atarakinnye umupira ariko akayobora abawusaziyemo kandi atiri uko yawize mwishuri gusa harigihe umuntu avuga atabanje kubyigahoneza no gucikwa bibaho ariko abanyarwanda dufite abatoza beza kdi icyizere kirahari bazagera heza kurushako
Andika Igitekerezo cyawe hanokuyobora siporo utarayikoze na gato habe no gukina biye cg ikarita kandi hari abatoza erega na FERWAFA ni uko
Ni hatari
erega ntamugore nabonye uyobora siporo!Ahubwo n,ibyo mwitaga isosi bigiye kuba amazi.!!
erega ntamugore nabonye uyobora siporo!Ahubwo n,ibyo mwitaga isosi bigiye kuba amazi.!!


text:
Dukurikije Bible,ibi muvuze byerekana ko ADEPR yujuje ibimenyetso byerekana ko atari idini y'imana.Muli 1 Abakorinto 1:10,havuga ko abakristu nyakuri barangwa n'UBUMWE.Yesu yavuze ko abigishwa be nyakuri bazarangwa no GUKUNDANA nkuko Yohana 13:35 havuga.Ikindi kandi Bible ivuga ko abantu bose bakunda ibyisi imana itabemera nkuko 1 Yohana 2:15-17 havuga.YESU n'abigishwa be,birirwaga babwiriza ku buntu mu ngo z'abantu no mu mihanda.Uretse abahamya ba Yehova babigana,usanga andi madini aba yishakira gusa amafaranga,yitwaje Bible.Yesu yadusabye gukorera imana ku buntu.Bisome muli Matayo 10:8.
basabose - 21/12/2017 saa 05:43


text:
Komisiyo ya sena ishinzwe umutekano, ubutwererane n’ububanyi n’amahanga yasuye gereza ya Butare
Komisiyo ya sena ishinzwe umutekano, ubutwererane n’ububanyi n’amahanga yiyemeje gusura gereza zose zo mu Rwanda igamije kureba uko mivugururire mumagereza  iri gushyirwa mu bikorwa. Ni muri urwo rwego kuri uyu wa 8 Ukuboza,2011 abagize iyo Komisiyo basuye Gereza ya Butare.
Nk’uko Nyakubahwa senateri Bizimana Jean Damascene, perezida wa komisiyo yabitangaje, ngo hari ibibazo abagororwa bo muri Gereza ya Butare basangiye n’abo mu zindi zigera ku icyenda bamaze gusura ari byo kuba hari abantu babanje gufungwa mu makasho y’uturere igihe kinini mbere y’uko bagezwa mu magereza, bakaba basaba ko icyo gihe na cyo cyabarwa mu cy’imyaka bakatiwe, nyamara hakaba nta mpapuro zerekana igihe bagereye muri ayo makasho, kuba hari abadafite impapuro z’irangizarubanza, n’ibindi.
Muri Gereza ya Butare kandi, hari abavuga ko mu gihe cya jenoside bari bakiri bato (mineurs) nyamara mu gihe cyo kubakatira ibyo ntibyitaweho bafatwa nk’abantu bakuru, hari abavuga ko bishyuzwa imitungo batigeze baburanira n’abavuga ko bakatiwe burundu maze amafaranga yabo ya pension agahagarikwa, Hari n’abavuga ko bari bakwiye kuba bari muri TIG nyamara bakaba bamaze igihe bategereje impapuro zibajyanayo, ikindi ngo ni abagororwa bagera kuri mirongo itatu na babiri (32) bamaze igihe kinini muri gereza bataraburana na rimwe, abana barengeje imyaka itatu bakiri muri gereza kandi bagombaga kuba barajyanywe hanze yayo ndetse n’umuntu ufite indwara yo mu mutwe.
Kuri ibyo bibazo byose, Senateri Bizimana yijeje ubuvugizi, ariko asaba abashobora kuba babeshya ku bibazo bagaragaza kubihagarika hakiri kare kuko uwo bizagaragaraho azabihanirwa n’inkiko.
Uretse ibireba abagororwa, n’ubuyobozi bwa gereza bwagaragaje ibibazo bufite harimo ikibazo cy’uko hari igice cya gereza kirimo amazu ashaje cyane bakaba bifuza kuyavugurura ariko ngo nta mafaranga babifitiye, kuba abakozi ijana na mirongo inani n’umwe (181) bafite ari bake ugereranyije n’imirimo igomba gukorwa. Banifuje ko hashyirwaho abakozi b’abapsychologue bo gufasha abagororwa mu rwego rwo kubafasha kuzava muri gereza barabaye abantu bashyashya.
Uretse ibibazo, gereza ya Butare yanatangiye gahunda yo kwihaza mu mutungo, ku buryo ubu igeze kuri 30%. Ibyo ibikesha ahanini ubuhinzi bw’umuceri, urutoke n’ikawa ndetse n’ubworozi bw’inka n’inkwavu, Indi mitungo yayo iva mu masabune bakora bakagemurira gereza zose zo mu Rwanda ndetse n’ubukorikori bukorwa n’abagororwa.
Gereza ya Butare ifite gahunda yo kubaka andi mazu ku buryo izagabanya ubucucike bw’abagororwa dore ko ubu ifungiyemo abantu bagera ku bihumbi umunani mu gihe ifite ubushobozi bwo kwakira ibihumbi bitandatu kandi igomba no kuzakira abaturutse muri gereza ya Gikongoro igiye kuzafungwa.
Gereza ya Butare irimo abagororwa 8128 harimo abagabo 7398, abagore 730 n’abana 34. Muri abo bose, abakatiye ni 7386, abataraburana 292, abafungiwe jenoside 6652 n’abafungiwe ibindi byaha 1476.
Abasenateri bamaze gusura ahafungiwe abantu hagera ku 10 muri 14 bagomba kugenderera ari nako basura ingando za TIG ziri hafi yaho. Nyuma y’urugendo bazakora ubuvugizi basezeranyije abo basuye.
Bikaba bije nyuma y’ahoMuri iyi minsi serivisi z’amagereza zahujwe n’iza TIG hanashyirwaho itegeko ribigenga
Joyeuse Marie Claire


text:
INKURU YA 40
Mose akubita urutare
IMYAKA 10, 20, 39, irashize Abisirayeli bakiri mu butayu. Muri iyo myaka yose ariko, Yehova yagiye yita ku bwoko bwe. Yabagaburiraga manu. Ku manywa yabayobozaga inkingi y’igicu, nijoro akabayoboza iy’umuriro. Kandi muri iyo myaka yose, imyenda yabo ntiyigeze isaza, n’ibirenge byabo ntibyabyimbye.
Mu kwezi kwa mbere k’umwaka wa 40 Abisirayeli bavuye mu Misiri, bongeye gukambika i Kadeshi. Aho ni ho bari mbere y’imyaka hafi 40, igihe abatasi 12 boherezwaga gutata igihugu cya Kanaani. Nuko Miriyamu, mushiki wa Mose, agwa aho ngaho i Kadeshi. Maze, nk’uko byagenze mbere, habaho imyivumbagatanyo.
Rubanda babuze amazi. Nuko bitotombera Mose bati ‘iyaba twarapfuye! Watuvaniye iki mu Misiri ukatuzana aha hantu habi hatagira ikihamera? Nta binyampeke bihaba, nta mitini, nta mizabibu, nta makomamanga. Ndetse nta n’amazi yo kunywa ahaba.’
Igihe Mose na Aroni bajyaga ku ihema ry’ibonaniro bagasenga, Yehova yabwiye Mose ati ‘koranya rubanda! Hanyuma, ubwire ruriya rutare imbere ya bose. Ruravamo amazi ahagije rubanda n’amatungo yabo yose.’
Mose akoranya abantu arababwira ati ‘nimwumve mwa batiringira Imana mwe! Aroni nanjye tubavanire amazi muri uru rutare? Maze Mose aherako akubitisha inkoni urutare incuro ebyiri. Nuko haboneka amazi yo kunywa ahagije abantu bose n’amatungo yose.
Ariko Yehova yarakariye Mose na Aroni. Uzi impamvu se? Ni uko bari bavuze ko ari bo bari bagiye kuvana amazi mu rutare. Ariko mu by’ukuri, ni Yehova wabikoze. Kandi kubera ko Mose na Aroni batavuze ukuri kuri ibyo, Yehova yababwiye ko yari kubahana. Yaravuze ati ‘ntimuzajyana ubwoko bwanjye mu gihugu cya Kanaani.’
Bidatinze, Abisirayeli bavuye i Kadeshi. Nuko nyuma y’igihe gito, bagera ku Musozi Hori. Ku mpinga y’uwo musozi, ni ho Aroni yaguye. Icyo gihe yari amaze imyaka 123. Ibyo byababaje Abisirayeli cyane, maze bamara iminsi 30 bamuririra. Umuhungu we Eleyazari ni we wamusimbuye aba umutambyi mukuru w’Abisirayeli.


text:
Nubwo Umujyi wa Kigali wagiye usobanura uko abantu bari mu manegeka bagomba kwimuka, abaturage bo bagaragaza ko bizagora bamwe kongera kubona aho batura Leta itabafashije.
Hirya no hino mu Mujyi, amazu menshi ataramenyekana umubare yamaze gushyirwaho ikimenyetso ko aho ari abayatuyemo isaha n’isaha bagomba kuyasohokamo.
Igice cya Gitega, Gatsata na Kimisagara ni uduce usangamo abantu benshi b’amikoro aciriritse bahinira bugufi bavuye gupagasa mu Mujyi wa Kigali rwagati. Ariko nubwo hari abakodesha hari n’aba nyir’amazu bemeza ko kwimuka bitazaborohera.
Muri iki gice, Leonidas Karemera utunzwe n’amafaranga yishurwa ku bukode bw’inzu, yagaragarije izubarirashe.rw ko ari mu bahangayikishijwe n’imibereho igihe nikigera cyo kubimura, leta itabafashe ukoboko ngo ibahe ibibanza, n’uburyo bwo kubaka ariko n’ubu n’ikibazo.
Yagize ati “Nta kindi nyine ni ubukene, kuko n’inzu yashyizweho kiriya kimenyetso se wayijyana muri banki ngo uyitangeho ingwate bigaragara ko isaha n’isaha igomba gukurwaho?”
Yakomeje avuga ko ikindi giteye impungenge nihagera igihe cyo kubimura, ntibahabwe ingurane bizashyira mu kaga imibereho yabo.
Karemera ati “Inzu dukodesha ahanini ni zo zadutungiraga imiryango, tukabasha kwishyurira abana amashuri, tukibeshaho,…twimutse leta ntiduhe ingurane ikwiye n’ibibanza i Kigali, twahangayika.”
Abatuye muri utu duce, usangamo imiryango myinshi ari iy’abitwa ‘abapangayi’, kuko abagize ubushobozi bwo kubaka kera, bagiye bubaka amazu arenze imwe. Hakagenda hanongerwaho utundi tuzu duto, usangamo abaseribateri babyiganira mu bipangu.
Milindi Jean Pierre ucumbitse mu Gitega yagize ati “Aba boss bacu [avuga ba nyir’amazu] usanga baffite amazu menshi bakodesha, ariko buri nzu ugasanga imwe irakodeshwa ibihumbi 40, 50, bityo akagenda asarura, ugasanga umujyi barawubashije, ariko ubabwiye ngo nibagende sinzi ko babasha kongera kubaka, adafite ukundi yakwaka inguzanyo.”
Muri Gicurasi, Umuyobozi w’Umujyi wa Kigali, Monique Mukaruliza, yabwiye itangazamakuru ko uburyo bwo kwimura abantu bitewe n’ubuhaname bw’aho batuye cyangwa se hafi ya za ruhurura, bizashingira n’amakuru ari gukusanywa ku igenzurwa ry’imiturire muri ibyo bice.
Yanatanze ihumure ariko ihumure ariko ko kabone nubwo aba baturage basabwa kwimuka ahashyira mu kaga ubuzima bwabo , ntibizahita bishyirwa mu bikorwa.
Yagize ati “Bitewe n’ubushobozi buzaba bubonetse, tumaze kubona abo bantu neza…tuzakora gahunda y’uko twagenda tubimura. Birumvikana ko hazabaho kubanza kureba ubushobozibukenewe, ntabwo mbabwira ngo tuzamara kubona abo bantu ngo buke twabimuye bose, bizaterwa n’ubushobozi buzaba bubonetse, ndetse n’uburemere bw’ikibazo.”
Ubwo izubarirashe.rw ryageraga mu Biro bikurikirana imiturire n’igishushanyo mbore cy’Umujyi wa Kigali kuwa Gatatu, tariki ya 15 Mata 2016, amakuru ku byavuye mu ibarura ry’abatuye mu manegeka yari ataramara gukusanywa.
Umuyobozi ushinzwe gukurikirana ishyirwa mu bikorwa ry’igishushanyo mbonera mu Mujyi wa Kigali, Merard Mpabwanamaguru, yagize ati “Uwo mwitozo urimo urakorwa kugira ngo Umujyi wa Kigali umenye abantu badatuye neza … Ayo makuru nuyabona, Umujyi wa Kigali uzarushaho kubona icyo ugomba gukora; Abatuye aha n’aha barimurwa, abatuye aha mu kubimura bizakorwa gutya na gutya. Abatuye aha n’aha ntibari bwimurwe, ahubwo hazashakishwa uburyo inzu zabo zubakwa ku buryo buteganyijwe.”
Nubwo hataragaragazwa ibizashingirwaho mu kwimuka kw’aba baturage, uko bizakorwa, n’igihe bizakorerwa, Umuyobozi w’Umuyi wa Kigali yavuze ko abantu bose batazahabwa ingurane.
Abagomba kwimurwa barimo abatuye hejuru y’ubuhaname bwo hejuru ya 30%, abari hafi ya za ruhurura no hafi y’ibishanga.
Uretse ibyo kandi, Umujyi wa Kigali wavuze ko utazagenera ingurane buri muntu werekwa ko agomba kuvana inyubako ye ahashobora gushyira ubuzima bwe mu kaga, hazashingirwa ku bushobozi bw’abaturage.
Ku bw’ibyo abaturage bagasaba ko leta yazashishoza cyane ku buryo nta muntu uzaterwa ubukene n’ivugururwa ry’imiturire mu Mujyi wa Kigali.
Hagati aho ariko, mu bice biri mu gice kitwa “amanegeka’, leta yakomeje gushishikariza ababituyemo kuhimuka, ntabyo gutsimbara kuvuga ko nta mikoro yo kwimuka, bagakiza ubuzima bwabo. Ariko hakaba uduce abaturage badahita bumva iyo ntabaza, babona ko hakomeye ntacyo bazaba.
Umujyi wa Kigali uteganya ko ahafite abaturage batuye mu manegeka, nka Mont Kigali nibahimuka hazaterwa ishyamba. Naho ahandi hashyiraga ubuzima bwabo mu kaga bitewe n’ubwoko n’ibikoresho bubakishije, abiteganyijwe ko hazavugururwa.


text:
Martini
Yavukiye muri Hongriya. Se yari umusirikare mukuru mu ngabo z’umwami w’abanyaroma.Ababyeyi be ntibari abakristu .afite imyaka 10 yiyandikishije mu bigishwa ngo azahabwe batisimu .Nyuma y’imyaka 3 atari yabatizwa se yamujyanye kuba umusirikare.Yabikoranye umurava n’ubwitonzi,aba intwari arashimwa cyane,nyuma ashingwa kuyobora umutwe w’ingabo.
Martini yakomeje gukunda Imana.Yari umuntu wubaha buri wese ukunda ukuri ,witangira abandi kandi uhorana impuhwe.Umunsi umwe yahuye n’umukene wifubitse ibishwangi imbeho yamugagaje,amubonye amugirira impuhwe nyinshi,nuko yiyambura igishura cye agisaturamo kabiri ,igice kimwe agiha umukene.Iryo joro ryamubereye akataraboneka kuko Yezu yamubonekeye yambaye cya gishura yahaye wa mukene;nuko aramubwira ati:”umenye ko icyo ukoreye umukene,uba ari jye ugikoreye.”
Haciye iminsi Martini asezera mu bya gisirikare.Nibwo yakomeje kwiga ahabwa batisimu. Asubiye iwabo yigishije ababyeyi be Iyobokamana ,nyina yemera kubatizwa ariko se aranga.Hilari wabaye umwepisikopi wa Pwatiye niwe wamufashije guhabwa batisimu.Yaje kwinjira mu muryango w’abamonaki i Pwatiye;arushaho kwitagatifuza cyane;ndetse yubakisha ikigo cy’abihayimana hafi aho.Ukwitagatifuza kwe kwarangamiwe na benshi,bigeza n’ubwo abakristu b’i turu bamutoye ngo ababere Umwepisikopi.Amaze kuba Umwepisikopi yakomeje kwitangira abakene ;agacisha make kandi agakunda gusenga.Nubwo yari umwepisikopi yakomeje kwibera mu tuzu tw’abamonaki.Martini yayoboye Diyosezi imyaka 25,apfa afite imyaka 81.


text:
ISOMO RYA MBERE
Isomo ryo mu gitabo cy’Amaganya (Mag 2, 2.10-14, 18-19)
2Uhoraho yatsembye inzuri zose za Yakobo atazibabariye ; mu burakari bwe asenya ibigo by’umwari wa Yuda ; yabirunze hasi, ahindanya igihugu n’abatware bacyo. 10Abakuru b’umwari w’i Siyoni bicaye hasi bagwa mu kantu; none baritumurira umukungugu mu mutwe, bakenyeye ibigunira. Abari b’i Yeruzalemu bubitse umutwe ukora ku butaka. 11Amaso yanjye yakobowe n’amarira, ndiho ndatengurwa; nacitse intege kuko umwari w’umuryango wanjye yarimbutse, abana b’ibitambambuga n’abakiri ku ibere, bakaba basambagurikira ku bibuga by’umurwa. 12Barabaza ba nyina bati “Ingano na divayi biri he ?” Ari na ko babarirana nk’inkomere ku bibuga by’umurwa, basambagurika mu maboko ya ba nyina.
13Icyo nakuvugaho se ni iki ? Nakugereranya n’iki se, mwari w’i Yeruzalemu ? Uwagukiza akaguhumuriza yaba ari nde, wa mukobwa we, mwari w’i Siyoni ? Akaga urimo ko kangana n’inyanja, ni nde washobora kugukiza ? 14Amabonekerwa abahanuzi bawe bakugejejeho, ni ibinyoma by’impfabusa ! Ntibakugaragarije igicumuro cyawe, kugira ngo wirinde ibi byakugwiririye, ahubwo impanuro bakubwiye zarakurindagije, zirakuyobya.
18Takambira Uhoraho, umuganyire, mwari w’i Siyoni ; reka amarira yawe yisuke amanywa n’ijoro, boshye amazi y’umugezi ; ntiwigere uruhuka, n’amarira ntakame mu maso yawe ! 19Haguruka utakambe ijoro ryose, uhereye igihe izamu ritangirira ; curanurira umutima wawe imbere y’uruhanga rw’Uhoraho nk’uko basuka amazi ; mutegere amashyi kubera ibitambambuga byawe, byarabiraniye hose mu mayirabiri bizize inzara.
ZABURI (Zab 74 (73), 1-2, 3-4, 5-7, 19b-20.22a)
Inyik/ Nyagasani, ntutererane buheriheri ingorwa zawe zagirijwe.
Nyagasani, ni iki cyatumye uduta burundu ?
Ni iki cyatumye uburakari bwawe bugurumanira ubushyo bwo
mu nkome zawe ?
Ibuka ikoraniro ryawe wironkeye kuva kera,
ubwoko wishakiye ko bukubera imbata,
wibuke n’umusozi wa Siyoni washinzeho Ingoro yawe !
Zamuka werekeza muri ayo matongo;
wirebere ibyo umwanzi yononnye byose mu Rusengero.
Abagutambamiye bavugirije induru mu ijabiro ryawe watwakiriragamo,
bahashinga amabendera yabo.
Basaga n’abatatuzi babanguye intorezo zabo mu ishyamba,
bamenagurira icyarimwe amashusho,
bayakubita intorezo n’amafuni !
Ingoro yawe bayihereje inkongi,
bahirika ku butaka inteko y’izina ryawe.
Ntutererane buheriheri ingorwa zawe zagirijwe,
ibuka Isezerano ryawe maze wirebere :
Amikingo yose y’igihugu yabaye indiri y’urugomo !
Uhoraho, tabara; urengere abawe.
IBANGONDIRIMBO RIBANZIRIZA IVANJILI (Mt 8, 17)
Alleluya Alleluya
Yezu yatwunamuye mu ntege nke zacu,
yigerekaho n’indwara zacu.
Alleluya
IVANJILI
+ Matayo (Mt 8, 5-17)
Muri icyo gihe, 5Yezu abaye acyinjira muri Kafarinawumu, umutegeka w’abasirikare aramwegera, aramwinginga avuga ati 6« Nyagasani, umugaragu wanjye aryamye mu nzu iwanjye ; ni ikimuga kitinyagambura kandi arababaye cyane. » 7Yezu aramubwira ati « Ndaje mukize. » 8Uwo mutegeka aravuga ati « Nyagasani, sinkwiye ko wakwinjira mu nzu yanjye, ariko uvuge ijambo rimwe gusa maze umugaragu wanjye akire. 9N’ubwo nanjye ndi umuntu utegekwa, mfite abasirikare ; nabwira umwe nti ‘Genda’, akagenda ; undi nti ‘Ngwino’, akaza ; n’umugaragu wanjye nti ‘Kora iki’, akagikora. » 10Yezu abyumvise aratangara, maze abwira abamukurikiye ati « Ndababwira ukuri, muri Israheli nta muntu nigeze nsangana ukwemera nk’uku. 11Ndabibabwiye : benshi bazava aho izuba rituruka n’aho rirengera, basangire na Abrahamu na Izaki na Yakobo mu Ngoma y’ijuru, 12naho abana b’Ingoma bazatabwa hanze mu mwijima : aho bazaririra kandi bagahekenya amenyo. »
13Hanyuma Yezu abwira uwo mutegeka w’abasirikare ati « Genda, uko wemeye abe ari ko ugirirwa. » Nuko wa mugaragu akira ako kanya. 14Yezu ngo agere kwa Petero, asanga nyirabukwe aryamye yahinduwe. 15Amukoze ku kiganza, ubuganga bumwamukamo, arabyuka aramuzimanira. 16Bugorobye, bamuzanira abahanzweho na roho mbi nyinshi ; nuko azirukana azikabukira maze akiza abarwayi bose, 17kugira ngo huzuzwe ibyo umuhanuzi Izayi yavuze ati « Yatwunamuye mu ntege nke zacu, yigerekaho n’indwara zacu. »


text:
Umurambo w’umusore witwa Jean Claude w’imyaka 18 wavukaga mu Kagari ka Nyamugari mu Murenge wa Shangi mu Karere ka Nyamasheke watoraguwe ku nkengero z’ikiyaga cya Kivu nyuma y’iminsi 4 uyu nyakwigendera buriwe irengero.
Umurambo w’uyu musore wabonetse kuri uyu wa Gatatu tariki ya 27 Ugushyingo ku nkengero z’ikiyaga cya Kivu mu Murenge wa Nyabitekeri, aho abo mu muryango we bari bamaze iminsi 4 bamushakisha barahebye.
Abo mu muryango wa Nyakwigendera bavuga ko yabuze ku mugoroba bwo kuwa Gatandatu tariki ya 23 Ukuboza 2017, ubwo yari atemberereye inshuti ze ngo kuko uwo munsi ari nabwo yari yageze muri aka gace avukamo aho yari yagiye gusura ababyeyi no gusangira nabo iminsi mikuru ngo kuko yabaga mu mujyi wa Kigali.
Akimara kuburirwa irengero abo mu muryango we ndetse n’abaturanyi bakomeje kumushakisha nyuma baza gutoragura ibyangombwa bye n’imyenda yari yambaye ubwo yaburaga bakomeza kurushaho guterwa urujijo n’ibura rye.
Ubwo bamaraga kubona umurambo we ku gicamunsi cy’uyu wa Gatatu bahise bawujyana ku bitaro bya Kibogora kugira ngo ukorerwe isuzuma ngo hamenyekane icyaba cyamwishe.


text:
Ibanga ryo gushyirwa hejuru n’Imana - Ray Hollenbach
Mbese ububi bw’umwana w’umuntu bugira umupaka? Tekereza nk’umuntu w’umupfumu, ubwira abantu ibizaba…! Tekereza iyo arimo gutamba igitambo cy’umuntu, atwika abana be ngo babe igitambo cyoswa. Uwamuha ububasha n’ubutware mu gihugu hose, kugira ngo adakora ibyo gusa ahubwo atoze n’abandi kubikora. Noneho niba ufite umwanya mu bitekerezo byawe, tekereza uyu muntu aramutse ahuye n’urukundo rw’Imana.
Ni iki gikora ku mutima w’Imana? Mu gitabo cy’ibyo ku ngoma dusangamo inkuru z’umuyobozi wari mubi, ariko aza kugirira ubuntu kuri se abiheshejwe no kwicisha bugufi imbere y’Imana. Uwo mwami ni Manase, tumusanga mu 2 Ngoma 33. Manase yakoze ku mutima w’Imana ku bw’umutima we uciye bugufi. Manase ntiyapfuye kugirirwa ubuntu n’Imana gusa, ahubwo yabigizemo uruhare.
Imana Data ikunda umutima uciye bugufi. Yesu yagerageje kenshi kuduhishurira iri banga ritugeza ku mutima w’Imana: “Uwicisha bugufi azashyirwa hejuru.” Yakoresheje aya magambo incuro zigera kuri enye. Yesu ubwe yicishije bugufi, aba mu byaro bya Isirayeli. Yagaragaje abana nk’urugero rw’umutima uciye bugufi Imana yitaho.
Guca bugufi ni ikimenyetso cy’ukuri no gukiranuka. Abantu bakunda kwifuza ko abayobozi babo b’itorero n’abo mu nzego za Leta bagira umutima uciye bugufi. Bigaragara ko uku kwifuza kugenda kurushaho kwiyongera. Ijambo ryo gushakisha muri Google ryakunze gukoreshwa rigatuma n’abantu babasha kugera kuri blog yanjye ni iri ngo “Twabasha dute kwicisha bugufi?” n’ubwo hashize imyaka ine, abantu bakomeza kurishakisha buri cyumweru. Ku isi yose, abantu bashakisha aya magambo ngo “Nabasha nte kwicisha bugufi nka Yesu?”; “Ni gute twicisha bugufi ikbere y’Imana?” Nta gushidikanya rero, mu guca bugufi harimo ubwiza.
Guca bugufi ni inzira iduhesha gushyikira ubuntu bw’Imana. ugutwi k’Uwiteka guhora kubanguriye kumva gusaba k’umutima uciye bugufi.
Mu nkuru z’Umwami Manase, tuhasanga ibyiringiro kuri buri wese wibaza niba abasha gukora ku mutima w’Imana. dore amasomo ane (4) dukura kuri Manase (2 Ngoma 33) ku bafite imitima iciye bugufi:
1. N’umuntu ucumura bikabije, Imana ivugana na we: (umurongo wa 10)
Uwiteka aburira Manase n’abantu be, ariko ntibabyitaho. Nyuma y’uko Manase akomeje kugomera Imana, ijambo ry’Imana ritwereka ko yakomeje kumusanga. Niba hari uwakubwiye ko Imana ihishwa ibyaha byawe, yarakubeshye. Ibyaha byacu ni kimwe mu bintu bituma Imana ikomeza kutuzaho ikatuburira. Imana iradukunda, ntiyatureka. Ariko si uko urukundo rwayo ruzamuka rukayisanga, ahubwo umutima uciye bugufi urazamuka ukayigeraho.
2. Imana izi kuducisha bugufi: (umurongo wa 11)
Ni cyo cyatumye Uwiteka abateza abatware b’ingabo z’umwami wa Ashuri, bagafata Manase bakamushyira mu mihama, bakamujyana i Babuloni bamubohesheje iminyururu. Hari itandukaniro rinini hagati yo kwicisha bugufi imbere y’Uiteka no kwicisha bugufi ubwawe imbere ye. Imana ishobora gushyiraho uburyo bwo kuducisha bugufi mu bandi, ariko natwe tubasha kwicisha bugufi imbere yayo.
3. Imitima yacu ishobora gukora ku mutima w’Imana: (umurongo wa 13)
Arayisaba, ni uko Imana yemera kwinginga kwe, yumva ibyo asabye imusubiza i Yerusalemu mu bwami bwe. Manase aherako amenya yuko Uwiteka ari we Mana. Iri ni ihishurirwa rikomeye! Imana ntikangwa n’imbaraga z’abantu, ubutunzi bwabo cyangwa ubwenge. Icyo yitaho ni umutima uciye bugufi. Amasengesho yacu ntabasha kugira imbaraga nk’iyo twitwaye neza imbere y’Imana.
4. Kwicisha bugufi kwacu gushobora guhindura abazavuka hanyuma: (umurongo wa 25)
Mze abantu bo mu gihugu bose bica abagambaniye Umwami Amoni bose, bimika umuhungu we Yosiya ingoma ye. Manase yari afite umwuzukuru witwaga Yosiya, wazanye ububyutse mu gihugu hose. Nkunda gutekereza ko Yosiya yumvize amakosa ya sekuru, n’ubuntu yagiriwe ku bwo kwicisha bugufi. Amasomo twiga mu buzima ashobora kuba imbuto izera 30, 60 cyangwa 100 muu buzima bw’abazadukurikira.
Kwicisha bugufi kwakijije ubugingo bwa Manase. Kwicisha bugufi kwa Yesu kwadukinguriye amarembo y’ijuru. Turi ibikoresho bye biciye bugufi. Isi idutegerejeho kwicisha bugufi.


text:
ISOMO RYA MBERE
Igitabo cy’Ibyakozwe n’lntumwa (Intu 7, 51-60 ; 8, 1a)
Sitefano ari imbere y’Inama nkuru, aravuga ati 7,51«Bantu b’ijosi rishingaraye, bantu banangiye umutima n’amatwi, mugahora murwanya Roho Mutagatifu, muri kimwe n’abasekuruza banyu ! 52Ni nde mu bahanuzi abasekuruza banyu batatoteje? Ndetse bishe n’abahanuye mbere ukuza kwa ya Ntungane, imwe ubu ngubu mwagambaniye maze mukamwica. 53Mwahawe Amategeko muyashyikirijwe n’abamalayika, nyamara ntimwayakurikiza !»
54Ayo magambo ya Sitefano arabarakaza, bamuhekenyera amenyo. 55Naho we yuzura Roho Mutagatifu, ahanga amaso ijuru, abona ikuzo ry’Imana na Yezu ahagaze iburyo bw’lmana. 56Nuko aravuga ati« Dore ndabona ijuru rikinguye, n’Umwana w’umuntu ahagaze iburyo bw’Imana. » 57Bahera ko bavuza induru, bipfuka mu matwi maze bamwiroheraho icyarimwe. 58Baramukurubana no hanze y’umugi, bamutera amabuye. Abamushinjaga bari barambitse imyambaro yabo imbere y’umusore witwa Sawuli. 59Igihe bamuteraga amabuye, Sitefano asenga agira ati «Nyagasani Yezu, akira ubuzima bwanjye.» 60Nuko arapfukama maze atera hejuru ati «Nyagasani, ntubahore iki cyaha. » Ngo amare kuvuga ibyo, araca. 8,1Sawuli na we yari mu bemeye ubwo bwicanyi.
ZABURI (Zab 31 (30), 3bc.4b, 6.8ab, 17.20bc)
Inyik/ Nyagasani, nshyize ubugingo bwanjye mu maboko yawe.
Mbera urutare rukomeye,
n’urugo rucinyiye nzakiriramo.
Nyobora, undandate ubigiriye kubahiriza izina ryawe.
Nshyize ubugingo bwanjye mu maboko yawe ;
ni wowe uncungura, Uhoraho, Mana nyir’ukuri.
Nzabyina nishimira cyane ubudahemuka bwawe,
kuko wabonye akaga ndimo.
Uruhanga rwawe nirumurikire umugaragu wawe,
maze unkize ugiriye impuhwe zawe.
Ibyiza byawe ubiha abo ubereye ubuhungiro bose,
kandi ukabibagwizaho rubanda rwose rubyirebera.
IBANGONDIRIMBO RIBANZIRIZA IVANJILI (Yh 6,35)
Alleluya Alleluya.
Nyagasani Yezu, wowe mugati w’ukuri kandi utanga ubugingo,
ugusanga wese ntazasonza bibaho.
Alleluya.
IVANJILI
+ Yohani (Yh 6, 30-35)
Nyuma y’ituburwa ry’imigati, rubanda 30babwira Yezu bati «Ikimenyetso utanze ni ikihe, ngo tukibone maze tukwemere ? Ukoze iki ? 31Mu butayu ba sogokuruza bacu bariye ‘manu’, nk’uko byanditswe ngo ‘Yabagaburiye umugati uturutse mu ijuru.’» 32Nuko Yezu arabasubiza ati « Ndababwira ukuri koko : Musa si we wabahaye umugati wo mu ijuru, ahubwo ni Data ubaha umugati w’ukuri wo mu ijuru. 33Kuko umugati Imana itanga ari umanuka mu ijuru, kandi ukazanira isi ubugingo. » 34Nuko baramubwira bati, «Mwigisha, jya uhora uduha uwo mugati utubwiye. » 35Yezu arababwira ati «Ni jyewe mugati utanga ubugingo. Unsanga wese ntazasonza bibaho, n’unyemera ntazagira inyota bibaho.»


text:
Umuhanzi Eric Senderi ukunze kwibanda ku ndirimbo zo kubaka igihugu rimwe na rimwe akanyuzamo iz’urukundo, ubu ngo afite gahunda yo kugurira amagare abatuye mu gace umugezi wa Nyabarongo uherereyemo, iki gikorwa akazaba yamaze kugikora bitarenze kuri Noheli uyu mwaka.
Umuhanzi Eric Senderi ukunze kwibanda ku ndirimbo zo kubaka igihugu rimwe na rimwe akanyuzamo iz’urukundo, ubu ngo afite gahunda yo kugurira amagare abatuye mu gace umugezi wa Nyabarongo uherereyemo, iki gikorwa akazaba yamaze kugikora bitarenze kuri Noheli uyu mwaka.
Ni nyuma y’ikibazo cy’ingona zimaze iminsi zica abaturage bagiye kuvoma muri Nyabarongo bitewe n’uko nta mazi aboneka mu ngo zabo.
Ibi ni byo Senderi yashingiyeho avuga ko agiye gukora ibitaramo akusanya amafaranga yo kugurira abo baturage amagare bazajya bakoresha bagiye kuvoma.
Uyu muhanzi ahamya ko mu gihe aba baturage babonye aya magare batasubira kuvoma muri Nyabarongo kugeza igihe baboneye amazi meza.
Agira ati “Ndi kwihanganisha abafana banjye bariwe n’ingona muri iyi minsi ndetse n’abandi wenda tuba tutamenye bitewe n’uko wenda aba ari abashumba baturanye n’Akagera na Nyabarongo.
Yakomeje agira ati "Ubu ndi gutegura amagare ngiye kugura kugira ngo nka bariya bahuye na biriya bibazo babone amagare bajye gushaka amazi meza bareke gusubira muri Nyabarongo.”
Ibi ngo azabigeraho mu gihe abafana be bahuje imbaraga bakitabira ibitaramo azakora bakamufasha banafasha igihugu mu kurengera abaturage by’umwihariko abo mu Karere ka Kamonyi n’abo mu Murenge wa Mageragere bayogojwe n’izi ngona.
Senderi atangaje ibi mu gihe ubuyobozi bw’Intara y’Amajyepfo bwabujije abaturage gusubira kuri uwo mugezi, bubizeza ko mu gihe cya vuba bari bube bagejejweho amazi meza ku bufatanye n’ikigo cy’igihugu gishinzwe gukwirakwiza amazi (WASAC).
Ndacyayisenga Fred
Ibitekerezo
Thanks , I have recently been searching for information about this topic for ages and yours is the greatest I've found out till now. However, what about the conclusion? Are you sure in regards to the supply? Look at my web page ... [sakong online->http://h2obeta.law.harvard.edu/3418006] Kanda hano umusubize
Undeniably consider that which you stated. Your favourite reason appeared to be at the internet the simplest factor to be mindful of. I say to you, I definitely get annoyed while people consider worries that they plainly do not recognise about. You controlled to hit the nail upon the highest and defined out the whole thing with no need side-effects , other folks could take a signal. Will probably be back to get more. Thanks My homepage; [รับรีวิวสินค้า->http://siamblogger.com/%E0%B8%A3%E0%B8%B1%E0%B8%9A%E0%B8%A3%E0%B8%B5%E0%B8%A7%E0%B8%B4%E0%B8%A7%E0%B8%AA%E0%B8%B4%E0%B8%99%E0%B8%84%E0%B9%89%E0%B8%B2/] Kanda hano umusubize
Ikibazo cy'amazi cyo cyarananiranye mu Rwanda pe. Ubu aho ntuye hitwa ngo ni mu basirimu i Kibagabaga tuyaheruka kuwa gatatu. Kandi ngo azongera kuza kuwa kabiri. Ubwo se koko murumva byoroshye. Etage zaranutse kubera ama toilette atagira amazi. WASAC mukwiye kwikubita agashyi!!! Naho byo amagare senderi yatekereje neza kuko natwe ubu niyo turimo gukoresha tujya kuvoma ijerekani ya magana atatu! Kanda hano umusubize
Ikibazo cy'amazi cyo cyarananiranye mu Rwanda pe. Ubu aho ntuye hitwa ngo ni mu basirimu i Kibagabaga tuyaheruka kuwa gatatu. Kandi ngo azongera kuza kuwa kabiri. Ubwo se koko murumva byoroshye. Etage zaranutse kubera ama toilette atagira amazi. WASAC mukwiye kwikubita agashyi!!! Naho byo amagare senderi yatekereje neza kuko natwe ubu niyo turimo gukoresha tujya kuvoma ijerekani ya magana atatu! Kanda hano umusubize
Igitekerezo cyo ni inyamibwa gusa namusaba kubyumvisha bagenzi be bose hanyuma bagakora turnee mu gihungu natwe tukaza n'iyonka nibura tukabona nk'amagare 1000 cg bigahindurwamo umuyoboro w'amazi byose birashoboka. Kanda hano umusubize
Igitekerezo cyo ni inyamibwa gusa namusaba kubyumvisha bagenzi be bose hanyuma bagakora turnee mu gihungu natwe tukaza n'iyonka nibura tukabona nk'amagare 1000 cg bigahindurwamo umuyoboro w'amazi byose birashoboka. Kanda hano umusubize
Niba atari umunyamakuru wumuswa Senderi yaba avuga ahubuka atumva neza ibyo avuga. "Ndihanganisha abafana banjye bariwe n'ingona muri iyi minsi " it's stupid this statement Kanda hano umusubize
Ewana senderi azibuke nabaturage batuye ahantu bita : umudugudu wa Bukimba, akagari ka gihara, mumurenge Wa Runda, akarere ka Kamonyi. kuko nubwo ingona zitarabarya niho hasigaye Rwose. Kanda hano umusubize
hhhhhh.Ariko c KO murimo kumusajisha?Mwese mwamubatije Muzehe koko???? Kanda hano umusubize
Yumvise ko Rihanna agiye kugurira abantu amagare muri Malawi nawe ati nanjye. Kanda hano umusubize
Harumusaza ushaka kwambura icyubahiro wowe uririwe nruraye! Kanda hano umusubize
Noneho abahanzi nyarwanda basigaye basetsa cyane ejo bundi numvaga na pedro someone yasekeje abanyamakuru bo kuri city radio yewe nimuririmbe mureke kuba comedian Kanda hano umusubize
Umutima mwiza nk'uyu uyu Musaza Sendeli aba agize kuki abandi muba mutawutekereje, mwese nababere akarorero rero. Ese Uturere twa Kamonyi na Nyarugenge murabivugaho iki, ko nzi ko mugira amafaranga y'ingoboka nimushake icyo mwakora cyihuse mutabare Abaturage. Harya RDB iravuga ngo ingona ni umutungo w'igihugu, hanyuma igihugu kitagira Abantu cyaba ari igihugu, nibice izo ngona zose bazimaremo zitaztumaraho Abantu. Kanda hano umusubize
Erega n'ubundi Muzehe Sendeli ntabwo ari Umuntu mubi, kandi dushyize hamwe birashoboka Sendeli tukuri inyuma rwose wowe tegura ibitaramo, ugere no mu tundi turere tuzabyitabira ku bwinshi kandi dukore Fandrizing. Kanda hano umusubize
Iki gitekerezo Muzehe Sendeli agize na Njye ndagishyigikiye cyane, kandi Sendeli tukwijeje ko aho uzakorera ibitaramo hose tuzabyitabira kandi tukanitanga bihagije. Abandi bahanzi namwe nimumutere ingabo mu Bitugu, turebe uko dutabara Abavandimwe. Kanda hano umusubize
Uyu mukambwe agirurwenya kweli. Kanda hano umusubize


text:
Imyaka myinshi irashize abantu bibaza inkomoko ya nyayo y’ikiremwamuntu, abemera Imana bemera ko imana yaremye umuntu ikamuha ububasha bwo kororoka! Nyamara abahanga mu by’ubumenyi (Science) bagiye bagaragaza ibimenyetso n’ibihamya by’uko umuntu yakomotse ku ihindagurika ry’utunyangingo dutoya tuzwi nka (baterie), bikagera ku nkima hanyuma umuntu akabona kubaho.
Biragoye kugaragaza igihe cya nyacyo bacterie zaba zaratangiriye kwihinduramo uturemwa duto bivugwa ko twabaga mu mazi nyuma tukaza kubamo amafi. Gusa ikivugwa cyane ni igihe ibiremwa byari bimeze nk’inkima(Apelike) byari bitangiye gufata isura n’imimerere ya kimuntu, ni ukuvaga mu myaka 4,000,000 ishize. Iki gihe ngo nibwo hatangiye kubaho ibiremwa bigendesha amaguru abiri gusa aribyo bita (Bipedalism), dore ko ibyari bisanzwe byagendeshaga amaguru ane (2 limbs).
Muri kiriya gihe kandi nibwo bivugwa ko habayeho umuntu wa mbere mu mateka, dore ko usibye kugendera ku maguru abiri, yari afite n’ubwonko bwagutse kandi bushobora gufata ibintu byinsi bitandukanye birimo nko gukoresha udukoresho dutandukanye, amarenga ndetse n’utumenyetso tw’ibintu by’umuco babaga bahuriyeho. Bikaba bivugwa ko aribwo ikiremwa cyiswe umuntu cyari kibayeho. Akaba ari Homo Sapiens byavumbuwe ko yiberaga muri Afrika mu kibaya cya Lift Valey hagati ya Kenya, Uganda na Tanzania. Akaba ariwe uzwi nka sekuruza w’abantu bose.
Abahanga bagiye berekana ko hari amoko y’inyamaswa(species) ngo twaba dufitanye isano rya hafi, muri zo harimo nk’ingagi, inguge, inkima, inkende,ndetse n’izindi. Gusa usibye no kuba abahanga babyerekana, biragaragara cyane ko ikiremwamuntu kigenda kihinduranya uko imyaka igenda ishira. Witegereje imiterere n’ingano y’umuntu wo mu myaka yo hambere, usanga afite itandukaniro rinini n’umuntu w’iki gihe. Akenshi ngo bikaba biterwa n’ihindagurika ry’ikirere, ndetse n’uburyo bw’imibereho, bigira uruhare runini mu ihindagurika rya DNA n’imisemburo(Hormones). Umuntu akaba yakwibaza uko umuntu wa nyuma y’imyaka 10,000 azaba ameze.


text:
Abakurikiranira hafi umukino wagiye ubera mu Itorero rya ADEPR, usanga bavugira kenshi mu matamatama ko niba nta gikozwe mu maguru mashya, mu Itorero rya ADEPR hashobora kuzabaho ugutungurana gukomeye gutewe n’ukutumvikana kw’udutsiko twinshi tutavuga rumwe hagati yatwo ndetse tutanumva ubuyobozi bushya buyobowe na Rev.Karuranga Ephraim, ndetse tukaba tumaze kugwiza imbaraga.
Kuba Komite nshya ya ADEPR yarananiwe guhuriza hamwe utu dutsiko tutanyuzwe n’imiyoborere y’Itorero , bigaragaza ko hari igitutu igiye kotswa giturutse muri two ndetse hakiyongeraho ikindi kizaba gitewe n’aba bayobozi barekuwe n’ubutabera(Bayobowe na Tom Rwagasana kuri ubu).
Abakristo ba ADEPR benshi bavuga ko basa nk’abaheze mu rungabangabo kuko mu mwanya umwe babwirwa ko hakozwe amakosa mu gufunga abari abayobozi babo (bakorewe akarengane), mu wundi mwanya bakabwirwa ko aba bayobozi batari bakwiriye gufungurwa kuko ari abajura kabuhariwe.
Aba bakristo kandi bibaza impamvu Komite nshya itigeze igira icyo ikora ku bibazo byabakomerekeje birimo Ikigega cya ADEPR Cicco cyatikiriyemo amamiliyoni. Ubu buyobozi bushya busigaje amezi 4 gusa ngo manda yabwo irangire, bwakomeje gutegerezwaho umuti w’iki kigega ariko amaso y’abagishoyemo imali akomeza guhera mu kirere, iyi iba impamvu yo gutakarizwa icyizere.
Tugarutse inyuma muri twa dutsiko tuvuga ko duharanira ko ADEPR yayoborwa mu buryo ubu cyangwa ubundi, usanga abatuyoboye bavuga ko nta munsi n’umwe bazanyurwa mu bihe bataza bibona hejuru mu bushorishori bw’ubuyobozi kugira ngo nabo batange umusanzu wabo mu miyoborere y’Itorero cyane ko ngo baheezwa.
Muri make, reka tubabwire udutsiko tuzwi muri utu:
Hari agatsiko kayobowe n’umuherwe Janvier Birahagwa afatanije na Rev. Karuranga Edouard, hari agatsiko kitwa Nzahuratorero y’Umwimerere kayobowe na Dr.Basabose Jean de Dieu, hari agatsiko nako kiyita Nzahuratorero kiyomoye kuy’umwimerere kayobowe na Dr.Moses, hari akandi gatsiko ka gatatu nako kiyita Nzahuratorero ariko katagaragaza umuyobozi wako, hari agatsiko kayobowe na Bwana Rurangwa Deny afatanije na Steven Sugira, hari agatsiko kayobowe na Past.Modeste Uwabimfura, hari agatsiko kayobowe n’umugore witwa Serene hari n’agatsiko bivugwa ko kayobowe na Bwana Gatete Galican kagamije kuvuganira abahoze ari abayobozi ba ADEPR bayobowe na Bish.Tom Rwagsana.
Muri iyi minsi rero, utu dutsiko twose turimo gucungana ijisho ku rindi, intambwe ku yindi, hibazwa ukwiriye kuzayobora Itorero rya ADEPR muri manda itaha izashyirwaho n’amatora azaba muri Werurwe 2018. Abasesenguzi bavuga ko Komite Nyobozi nshya yashyizweho ngo isimbure abayobozi bari batawe muri yombi idafite ubushobozi bwo kuyobora Itorero kuko ngo hari ibibazo by’ingutu igenda ica ku ruhande birimo ikigega ADEPR CICCO, ibibazo bya Pensiyo, ibibazo by’abapasiteri bagiye bagura imyanya y’ubuyobozi kandi badashoboye, ibibazo byo kwishyura umweenda Itorero ribereyemo amabanki n’ibindi.
Ibi tubabwiye haruguru ni bimwe mu bintu bishimangirwa n’abayobozi b’utu dutsiko, ku buryo iyi ishobora kuzaba iturufu ikomeye kuri bo bakwifashisha mu rwego rwo kugumura abakristo n’abashumba kugira ngo muri manda itaha aba bayobozi batazagirirwa ikizere ngo kuko icyo bari babategerejeho batigeze bakibona.
Gusa kandi na none ku rundi ruhande, hari abavuga ko hari ikindi gice kinini cy’abakristo bavuga ko aho Itorero ryari rihagaze ubu ntacyo habatwaye ngo kuko icyo bashaka ari umutuzo kandi bakaba bumva bawufite nyuma yuko habayeho itabwa muri yombi ry’abahoze bayobora ADEPR.
Hari kandi ikindi gice cy’abakristo kitari gito kivuga ko kubera impamvu z’uko babona ibivugwa n’abarekuwe n’ubutabera (basa n’abakinyotewe ubuyobozi bakomeje kuvuga ko bagambaniwe na komite nshya) ndetse n’ibivugwa n’abayobora utu dutsiko tutemera komite nshya ndetse tukaba tutanemera abayobozi baherutse gufungurwa, bahita babisanisha no kuba bicaye mu kimodoka batazi aho kibaganisha ndetse ngo gishobora kuba cyabagusha mu manga igihe icyo ari cyo cyose.
Hari abasesenguzi bavuga ko abayobozi baherutse gufungurwa bashobora gukora poropaganda ikomeye bagashinga agatsiko kagamije kuzashaka abayobozi bashobora kuzasimbura Komite nshya ya ADEPR iyobowe na Rev.Karuranga ku buryo nyuma yo kuyisimbura ngo hazabaho imikoranire ya hafi, iyi ikazaba inzira nziza yo kubagarurira icyizere batakarijwe mu minsi mike ishize ubwo bamburwa inshingano. Abasesengura bemeza ko nyuma yo gusubizwa inshingano n’iyo Komite izaba yagiyeho, hazabaho kubagarura mu mirimo yoroheje ariho n’ubundi hagamijwe kubagira abamisiyoneri bashobora no kuzoherezwa kuyobora ya matorero bari batangije mu bihugu by’i Burayi na Uganda.
Aha, ngo nibwo abayoboke benshi ba ADEPR bazaheraho batangire kugumuka bave mu Itorero, abandi bareke gusenga kuko ngo batazaba biyumvisha uburyo ba bayobozi bagarutse muyobora amatorero yabo. Abareba kure kandi bemeza ko twa dutsiko natwo tutazaba twicaye cyane ko nta na kamwe kazaba kavuga rumwe n’akandi, kuko buri kamwe kazaba gaharanira inyungu zako, ibi bikomeze kuzamura intugunda mu Itorero.
Ibi ngo bizahita biba nk’ikirunga kirukiye hagati mu Itorero, ku buryo abakristo bamwe bazitabaza inzego za Leta ngo zibakize, ku ku buryo aha hari bamwe ngo batazatinya gusaba Leta gusesa Itorero kuko ubwumvikane buzaba bwabuze burundu. Itorero rya ADEPR muri icyo gihe ngo rizaba ryaramaze guta umwimerere waryo mbese nta gitsure kikiribamo, ahubwo risigaye ryifata nk’andi yose.
Muri iki gihe rero, ngo benshi bazaba bibona nk’abicaye mu kimodoka kinini ariko batazi aho kiberekeza ku buryo gishobora kuzabata mu maanga. Muri ki gihe, abakristo benshi bigaragara ko badohotse mu gusengera Itorero nyuma y’itabwa muri yombi ry’abahoze bayobora ADEPR ariko ni bamara kubona ibibaye, bazongera basubire mu bihe byo gusenga cyane ariko amazi azaba asa nk’ayamaze kurenga inkombe kuko ubuyobozi buzaba bwasubiye mu maboko y’abafunguwe, nabo kuri ubu barimo gukora ibishoboka ngo basubirane icyubahiro cyabo kuko bizeye neza ko bazaba abere kandi ko ngo igihe bafunzwe kiri muri munsi y’amezi 6, bityo bakaba batabuzwa gukomeza kuba mu ntama.
Aha bizaba bigoye kwemeza ko abazaba bayoboye Itorero ari abanyabyaha nk’uko byagiye bivugwa ku buyobozi bwa Sibomana na Tom Rwagasana, dore ko kuri iyi nshuro noneho abazaba bayoboye ADEPR bazaba ari inshuti magara zabo ku buryo kubamagana cyangwa kubiyumvamo bizaba ari ikibazo ku bakristo benshi.
Ibi birashimangirwa n’umubare munini w’abashumba Tom Rwagasana na Sibomana Jean basize bimitse kandi bakiyumvamo ideni babafitiye, ku buryo ni haramuka hatowe inshuti zabo za hafi, amata azaba abyaye amavuta! Birashoboka ko hari abasoma uyu mwandiko wanjye bagatekereza ko naba narengereye ariko siko biri kuko urebye uburyo Tom Rwagasana na Sibomana Jean basize bubatse inzego z’ubuyobozi kuva kuri za Rejiyo by’umwihariko mu mujyi wa Kigali ukagera ku rwego rw’uturere, bigaragara ko ari sisiteme ikomeye umuntu wese atapfa guhita asenya, ibi bikaba ari nabyo byabereye urukuta komite nshya ku buryo byayigoye kurusenya ngo yubake ibyayo. Kuba rero ibi bitarayishobokeye aba bagifunzwe ahubwo ikihutira kuvuga ko yambuye aba ububasha, byagaragaje intege nke zivanze no kwihuta ku cyari gikwiriye gukorwa mbere.
Mu gusoza iri sesengura, navuga ko bisaba izindi mbaraga zikomeye iyi Komite nshya kugira ngo izabashe guhangana n’utu dutsiko twose umuntu yavuga ko twamaze kwigarurira igice kitari gito cy’abakristo. Birasaba kandi ubwenge bwinshi kuko buri gatsiko gafite umugambi wako ndetse n’amayeri ashoboka kugira ngo kabone ikuzo ryako.
Ibitekerezo
Bose barashukwa na cash abakristu batanga nibabona nyacyo bagikorera amaturo bakayahagarika rahira ko imihamagaro yabo itazahita izima? Kanda hano umusubize
Mbanje kubasuhuza. maze iminsi ntekereza kuri satani tuvuga ko turwana nawe ngasanga turi guta umurongo cyane kuko turi kwivugira amatiku abantu bagahora mubyo Imana itabatumye mu isi, aho gusenga no kwegera Imana ngo dushake ijuru ugasanga ibiganiro, ibyo twandika, ibitekerezo byabaye nkuko satani abishaka. Gusa ndifuza gusaba ko twashaka Imana twabona hari abidakorwa neza tugasenga kuko ndi kugira ubwoba ko abantu bazaguma mu matiku n'ibitagenda neza gusa dore ko ahanini batita ku byiza biba byakozwe, ugasanga barase ijuru kuko nta juru ry'umwiryane ribaho. reka ndekere arko mwibuke ko nta wiba aho atazi ubutunzi, mushatse mwabona ko iyi ari gahunda ya satani Kanda hano umusubize
ariko sinzi icyo mushya mwarura nibajyane udutsiko twabo ntawe utwitayeho Kanda hano umusubize
Udutsiko nibintu bibi cyane. Kwanga gukorera ahagaragara.Utizera abandi, ibyo nabyo nubucakara mu bwonko. Kanda hano umusubize
Hiya very nice blog!! Guy .. Beautiful .. Superb .. I'll bookmark your blog and take the feeds also? I'm glad to find so many helpful info right here in the publish, we want develop extra techniques on this regard, thanks for sharing. . . . . . my web site :: [https://duanbietthubien.org/tu-van-thiet-ke-phong-su-dung-gam-mau-tim-chu-dao->https://duanbietthubien.org/tu-van-thiet-ke-phong-su-dung-gam-mau-tim-chu-dao/] Kanda hano umusubize
Usesenguye ibintu bikomeye muvandimwe Imana iguhe umugisha.gusa ltorero ry'Imana ryubatse kurutare,Amarembo y'Ikuzimu ntabwo azarishobora.kandi Abera baryo bahora bari maso babwira Umwami ibyaryo ngo aze arirengere. Kanda hano umusubize
Ku bwanjye abo bose barwanira kuyobora ADEPR bagamije inyungu z'inda zabo nabakuraho. Abakristo ba ADEPR benshi turambiwe iyo mikino ya ba Mwishakirandamu na ba Nkundicyubahiro. Kandi abenshi muri bariya bavuzwe hejuru ni ko bameze. Imana idutabare. Ntabwo twifuza ko ADEPR yazagera igihe igaseswa. Oya! Oya! Ahubwo abongabo abe ari no bazayivamo kuko nubundi abenshi muri bo bagiye bahabwa ubupasitoro batabikwiye (hagendewe Ku mpamvu zinyuranye zuzuyemo amarangamutima). Ndahamya neza yuko muri ADEPR ubu harimo abakristu b'inyangamugayo (bakijijwe neza) bajijutse (bize) bariyobora neza. Ikibazo gusa ni uko bo batabona ubaha iyo nshingano y'ubupasitori. Ahubwo njyewe kubera n'agahinda mfite numva ryashobora rigahabwa n'abo mu yandi madini y'abaprotestanti babifitiye ubushobozi kandi b'inyangamugayo bakaza bakatuyobora rikazahuka. None se nka RUTAYISIRE ntiyabikora neza? Iyaba byashobokaga ngo aze atwiyoborere! Naho abandi wapi! Byaranze! Kanda hano umusubize
Ku bwanjye abo bose barwanira kuyobora ADEPR bagamije inyungu z'inda zabo nabakuraho. Abakristo ba ADEPR benshi turambiwe iyo mikino ya ba Mwishakirandamu na ba Nkundicyubahiro. Kandi abenshi muri bariya bavuzwe hejuru ni ko bameze. Imana idutabare. Ntabwo twifuza ko ADEPR yazagera igihe igaseswa. Oya! Oya! Ahubwo abongabo abe ari no bazayivamo kuko nubundi abenshi muri bo bagiye bahabwa ubupasitoro batabikwiye (hagendewe Ku mpamvu zinyuranye zuzuyemo amarangamutima). Ndahamya neza yuko muri ADEPR ubu harimo abakristu b'inyangamugayo (bakijijwe neza) bajijutse (bize) bariyobora neza. Ikibazo gusa ni uko bo batabona ubaha iyo nshingano y'ubupasitori. Ahubwo njyewe kubera n'agahinda mfite numva ryashobora rigahabwa n'abo mu yandi madini y'abaprotestanti babifitiye ubushobozi kandi b'inyangamugayo bakaza bakatuyobora rikazahuka. None se nka RUTAYISIRE ntiyabikora neza? Iyaba byashobokaga ngo aze atwiyoborere! Naho abandi wapi! Byaranze! Kanda hano umusubize
Ku bwanjye abo bose barwanira kuyobora ADEPR bagamije inyungu z'inda zabo nabakuraho. Abakristo ba ADEPR benshi turambiwe iyo mikino ya ba Mwishakirandamu na ba Nkundicyubahiro. Kandi abenshi muri bariya bavuzwe hejuru ni ko bameze. Imana idutabare. Ntabwo twifuza ko ADEPR yazagera igihe igaseswa. Oya! Oya! Ahubwo abongabo abe ari no bazayivamo kuko nubundi abenshi muri bo bagiye bahabwa ubupasitoro batabikwiye (hagendewe Ku mpamvu zinyuranye zuzuyemo amarangamutima). Ndahamya neza yuko muri ADEPR ubu harimo abakristu b'inyangamugayo (bakijijwe neza) bajijutse (bize) bariyobora neza. Ikibazo gusa ni uko bo batabona ubaha iyo nshingano y'ubupasitori. Ahubwo njyewe kubera n'agahinda mfite numva ryashobora rigahabwa n'abo mu yandi madini y'abaprotestanti babifitiye ubushobozi kandi b'inyangamugayo bakaza bakatuyobora rikazahuka. None se nka RUTAYISIRE ntiyabikora neza? Iyaba byashobokaga ngo aze atwiyoborere! Naho abandi wapi! Byaranze! Kanda hano umusubize
I liҝe it when people get together and share opinions. Great blog, keep it up! Alsߋ visit my blog post [chungcuchothue.org->https://chungcuchothue.org/thiet-ke-va-thi-cong-noi-that-can-ho-chung-cu-mini-cho-thue/] Kanda hano umusubize
Howɗy! Someone in my Facebook group shared this site with us so I came to give it a look. I'm definitely loving the inf᧐rmation. I'm book-marking and will be tweeting this to my followers! Outstanding blog and excellent design and styⅼe. Also visit my web-site [http://sungroupcatba.info/thong-tin-tong-quan-du-an-sun-group-cat-ba/->http://www.thai-gamepc.com/game/home.php?mod=space&uid=1933837&do=profile&from=space] Kanda hano umusubize
I reaⅼlү like it when individuals get together and share opinions. Great website, ⅽontinue the good work! Here is my webpage :: [premierphuquoc.com.vn->http://premierphuquoc.com.vn/anh-du-premier-residence/] Kanda hano umusubize
Good day! This is my first visit to your blog! We are a group of volunteers and starting a new initiative in a community in the same niche. Your blog provided us valuable information to work on. You have done a marvellous job! Here is my web-site ... [Wichsvorlage->http://wichsanleitung.biz/lady-ashley-abgeschlossen-und-geil-gemacht/] Kanda hano umusubize
Uko byamera kose ni Itorero ry'Imana ninayo ifite umwanzuro rero niba iyi komite iriho Uwiteka niba abishimira bazongera batorwe n'aho iby'utwo dutsiko ntabwo abakristo tubyitayeho twe dukorera kandi tuzakorera Imana yaduhamagaye. Kanda hano umusubize
Imana nyiritorero irahari kandi izaritabara mwihangayika bizagenda nkuko yabigambiriye kandi udutsiko ntitwubaka ariko ufite umutwato waryo aze turisengere Imana idukomereze amaboko. Kanda hano umusubize
Twe turimo nta kibazo , abayobozi bacu turabakunda kandi turabasengera, ibyiri sesengura twe ntabyo tubona sinzi iyo uyu munyakuru abikura , Kanda hano umusubize
mureke abantu bakore ibijyanye n' ubushobozi babo ndetse n' imitekerereze yabo, ariko Imana niza byose izabyicaza hanyuma yikorere ubwayo. mureke abantu bakureho akabo ariko Imana niza izabirangiza. Kanda hano umusubize
Ese iyi website ntitangaza umunyamakuru wanditse iyi nkuru? Naragenze ndabona!!! Iyo system c mutubwira, iyo umuyobozi agiyeho mushya yubaka system ye yifuza bitewe n'imiterere y'imikorere ye. Abo bayobozi bashya bazaza bazashyireho system zabo bitewe nuko babyifuza. Ntago ADEPR yabaye itorero ry'igisuzuguriro buri wese avuga uko ashatse, igihe ashakiye muburyo ashaka. Oya!!! Ntitugakunde kugumura abashaka gukorera Imana ngo turi mu dutsiko. Siniyumvisha impamvu tumara igihe mumagambo adafite umumaro mwanya wo kumara umwanya twita kubifite umumaro. Ijambo ry'Imana riravuga ngo "iherezo rya byose riri bugufi, kandi byose bizashyirwa ahagaragara yaba ibyiza cg ibibi". Twese turamenye twirinde!!! Njye nabwira aba bahagaririye udutsiko nabandi nkabo yuko umurima ari mugari, ngo ibisarurwa nibyinshi ariko ntabasaruzi. Mugiye muzana abantu kuri Christo muburyo bwiza aho gukomeza guterana amagambo, mwaba mukoze umurimo Mwiza na Christo yazabahembera. Umurimo w'Imana ukorwa mu rukundo. Kandi twibuke ko "Ntacyo twazanye mu isi ntanicyo tuzayikuramo". Murakoze Kanda hano umusubize
ngendabona ntawe uzajyaho ngo ayobore bosenukurya kuko twashyize inda imbere murakoze Kanda hano umusubize
Bravo wagerageje,birago pe kuko nibaharigihe ADEPR y'imitse abapateur beshi kdi bagahita batumbagizwa muma titre nigihe cyabo bagabo njye ndabaza batigeze baba n'abadiya koni bagahota bayobora uturere ubwo se uwomuntu niyo yabona tom mumanyaga ameze ate yamuvaho?yewe iritorero rifite ibibazo Kanda hano umusubize
I take pleasure in, result in I discovered just what I was having a look for. You have ended my 4 day long hunt! God Bless you man. Have a nice day. Bye Feel free to visit my blog; [kaviar pornos->http://kaviar-pornos.sex-tipps.biz/kvforyou-moderne-kunst/] Kanda hano umusubize
abobantu baciyeyemo ibice ntibakiri abayobozi. Kanda hano umusubize
ariko ibi bintu byamafuti byandikwa nande ? wagiye ushyiraho izina ryawe byibura tukakumenya. Mwariye amfaranga ufatanyije na Tom none utangiye guserereza ubuyobozi. Urarye uri menge, ubwo murashaka kugaruka? Kanda hano umusubize
Dukurikije Bible,ibi muvuze byerekana ko ADEPR yujuje ibimenyetso byerekana ko atari idini y'imana.Muli 1 Abakorinto 1:10,havuga ko abakristu nyakuri barangwa n'UBUMWE.Yesu yavuze ko abigishwa be nyakuri bazarangwa no GUKUNDANA nkuko Yohana 13:35 havuga.Ikindi kandi Bible ivuga ko abantu bose bakunda ibyisi imana itabemera nkuko 1 Yohana 2:15-17 havuga.YESU n'abigishwa be,birirwaga babwiriza ku buntu mu ngo z'abantu no mu mihanda.Uretse abahamya ba Yehova babigana,usanga andi madini aba yishakira gusa amafaranga,yitwaje Bible.Yesu yadusabye gukorera imana ku buntu.Bisome muli Matayo 10:8. Kanda hano umusubize


text:
You are here
MU NAMA y'UMUSHYIKIRANO KUKI HATUMIRWA GUSA INKOMAMASHYI N'ABATERUZI B'IBIBINDI ?
Mu nama yiswe iy’umushyikirano itegurwa buri mwaka na leta y’urwanda, aho ibinyujije muri z'ambasade zayo ziba ziri mw'irushanwa ryo gukusanya abagererwa bishyurirwa amatike ndetse n'amahôteli yo gucumbikamo, bakitegura neza kujya kujya gukeza umwami w'abidishyi PAUL KAGAME. igikomeje gutangaza abantu n’uburyo iryo kinamico ry'umushyikirano ritumirwamo intore zisanzwe ari abayoboke ba FPR, noneho ukibaza uburyo uwo mubonano witwa umushyikirano. Ikindi abantu bakomeje kwibazaho n’uburyo abo bantu batangwaho akayabo k'imisoro y'abanyarwanda mugihe kandi nanone baba baheruka gukora Ibisa nkibyo, byitwa RWANDA DAY, aho intore nkuru Kagame aba yaje kubasaba amashyi, dore ko bivugwa ko ariwe muperezida ukunda amashyi kw'isi. Aha kandi ntawabura kwibaza uburyo KGAME na FPR birirwa basesagura umutungo w'igihugu mugihe abaturage bicwa n’inzara ndetse n'amavunja.
Ikindi abantu bibaza n’uburyo FPR ijijisha muri iyo nama yerekana ko urwanda rugendwa, kandi mu byukuri iba yatoraguye ba barenzamase bayo mugihe abanyotewe no gusubira mugihugu cyabo ari benshi, ariko bakaba baravukijwe uburenganzira, ndetse bamwe bakaba bitwa abanzi b'igihugu. Muzadusobanurire uburyo umunyarwanda aba umwanzi w'urwanda ndetse mukaba mwirirwa muvuza iyabahanda ngo abanyarwanda bari muri Congo ko bagomba kwicwa nk’lbimonyo. Mwibuke ko namwe mwabaye impunzi kandi ntamwana w'impunzi HABYALIMANA yigeze agambanira cyangwa ngo amwicire mu mahanga nk’uko mwe mubikora. Aha umuntu yakongeraho ko n’ubwo mwari impunzi ariko mwari mufite amahirwe yo kuza mugihugu mugasura benewanyu mugasubirayo nk’uko perezida KAGAME muri 1976 yaje gusura nyirasenge umugabekazi ROSALIA GICANDA i Butare agasubirayo ntakibazo kibaye. Ibyo kuki bitabaha isomo ? Reka tugaruke kuri iyo nama y'umushyikirano. Ni gute FPR na kagame bihandagaza bakayita umushyikirano kandi iryo jambo ubwaryo risobanura kuvugana n’uwo mutumvikana ku kintu runaka ? nigute muyita gutyo mwahamagaye abayoboke ba FPR gusa ? Ese ubundi Niba mushaka umushyikirano utari amacenga no kuyobya uburari kuki mudatumira n’abanyarwanda bo muri opposition ? Iyi ni gihamya y’uko niba mutari abaswa murananiwe. Ntibyumvikana uburyo mwirirwa mujya gushaka abakarane n'ababoyi iyo za amerika n'uburayi ngo mubazanye mu mushyikirano aho mwagashatse abantu babahanga babereka ibitagenda ngo muhereho mwikosora, nibiba ngombwa mwumvikane uko mwafatanya, reka ngo ni opposition none se si abanyrwanda? Ese nibura muziyerurutse mutumire ayo mashyaka mutavuga rumwe noneho turebe ikizavamo kandi ntawashidikanya ko cyaba ingirakamaro ndetse namwe mukaba muteye intambwe . Perezida kagame gerageza uhinduke naho ubundi amateka azabikubaza. Ikindi warukwiye kuba umuhuza w’abanyarwanda ukareka kudutegeka nk’ikimanuka. Urwanda warubonye urubabaye nawe warukwiye kurekeraho kubabaza abandi.
BISAMAZA JOEL